ועדת הכלכלה, כנסת 20, פרוטוקול מספר 174, 2016-02-22 11:30

איתן כבל: שלום לכולם, אני שמח להתחיל ישיבה שלישית היום של ועדת הכלכלה של הכנסת.

איתן כבל: אני רוצה לנצל את ההזדמנות לשלוח מכאן תנחומים לעוזי יצחקי, מנכ"ל משרד התחבורה – שבדרך כלל יושב כאן איתנו בדיונים – על מות אביו, זיכרונו לברכה.

איתן כבל: אנחנו נהיה גם בשבעה, לפחות אני ולאה.

איתן כבל: אנחנו ממשיכים במקום בו הפסקנו.

איתן כבל: אני רוצה להזכיר שאנחנו בהצעת חוק רישוי שירותים לרכב, הכנה לקריאה שנייה ושלישית.

<איתי עצמון: הוועדה אישרה עד סעיף 48, כולל.

<איתי עצמון: היינו בדיון הקודם בסעיף 51.

<איתי עצמון: הוועדה דילגה על סעיף 46, שעניינו מסירת מידע בנוגע לטיפול ברכב.

איתן כבל: היא לא דילגה, אלא היא לא הצביעה על סעיף 46.

איתן כבל: דנו בו וביקשנו מהסמנכ"ל הבכיר במשרד התחבורה לעשות עבודה ולבוא אלינו יותר שלם בכל הנוגע לחיוב העברת המידע מהחברות על המוסכים.

איתן כבל: האם לאדוני יש הצעה?

<אבנר פלור: כן, ישנה הצעה, היא נשלחה רק הבוקר, מכיוון שלקח לנו טיפה זמן לעשות את זה אל מול הדירקטיבה האירופאית.

<לאה ורון: אתם לפחות הבאתם עותקים למוזמנים?

<אבנר פלור: לפעם הבאה.

איתן כבל: לא, אבנר, אני לא רוצה להתחיל פה עכשיו דיון של "קרה, לא קרה, ראינו, לא ראינו"; אני מודיע לך שבדיון הבא אנחנו נביא לדיון ואישור את הסעיף.

<אבנר פלור: אז גם את סעיף 39.

<אבנר פלור: גם את סעיף 39 וגם את סעיף 46 אנחנו נביא - - -

איתן כבל: בדיוק, אנחנו נפתח את שני הסעיפים.

<חוה ראובני: אנחנו משתדלים, אבל הדיון הקודם היה לפני שבוע בדיוק.

איתן כבל: מה לעשות, השר שלכם רוצה שאני אתקדם עם זה.

איתן כבל: גם אני רוצה.

עיסאווי פריג': אז מה אם הוא רוצה, אתה הקובע.

איתן כבל: עיסאווי, עזוב אותי מזה עכשיו, החוק הזה חשוב לי לא פחות.

איתן כבל: החוק חשוב לכולם.

איתן כבל: סעיף 51.

יעקב פרי: על 49 גם לא עובדים?

<איתי עצמון: אין 49.

יעקב פרי: אצלי יש.

<איתי עצמון: סעיפים 49 ו-50 נמחקו בדיונים בכנסת הקודמת.

איתן כבל: אבנר, אני רוצה להזכיר שגם על 51 אמרתי שצריך להתקיים אצלי דיון.

<אבנר פלור: בעצם אתה ביקשת שאנחנו נקיים אצלך דיון גם על 39 וגם על מוסך בבעלות, אבל הפתרון שאנחנו הבאנו בנוגע לדירקטיבה האירופאית של הידע והמידע נותן מענה לדעתנו.

<אבנר פלור: לגבי 39 יש לנו את ה - - -

איתן כבל: אני גם אמרתי לך שאני מבקש ב-39 כמדומני לבוא בדברים - - -

<אבנר פלור: עם היבואנים.

איתן כבל: אני כל הזמן מזכיר לכם לאורך הדרך, ויכול להיות שחלק מהיושבים כאן לא יאהבו את זה: בשורה התחתונה אנחנו מתקדמים לכך שאזרח...

איתן כבל: השוק חייב להיפתח.

איתן כבל: אם אנחנו כל הזמן נעשה לעצמו מחסומים ועוד מחסומים, ועוד הקלות מן הצד ההפוך, אז אנחנו נמצא את עצמנו במצב שהחוק...

איתן כבל: שישבנו פה שעות בשביל איזה תיקון וחצי.

עיסאווי פריג': איתן, יש כמה סעיפים שדילגנו עליהם, אולי תרכזו לנו אותם?

איתן כבל: הכול מרוכז.

<איתי עצמון: אנחנו נרכז את זה לקראת ישיבה שתעסוק ב - - -

<לאה ורון: התיקון לסעיף 46 כולל גם התייחסויות ל-51?

<חוה ראובני: לא, הוא 46.

איתן כבל: בואו נתקדם.

איתן כבל: סעיף 52.

<לאה ורון: לגבי סעיף 51, האם אתם מלבנים את הנושא ומעבירים נוסח לוועדה?

<חוה ראובני: אנחנו הבנו ש - - -

<לאה ורון: נוסח שייתר את ישיבת העבודה אצל יושב-ראש הוועדה.

איתן כבל: אבנר, חברים, אני מסכם.

איתן כבל: אבנר, תקשיב, יש לך עד הישיבה הבאה להודיע לי אם אתה יודע לתת מענה בלעדיי.

איתן כבל: אם לא, אנחנו נכנס את הישיבה.

איתן כבל: קדימה, חבל על הזמן.

קוראת: בנושא של המחירים אנחנו מבקשים לצמצם את פסקה (3) ולומר: למעט מחיר מקסימום, בכפוף למידע שפורסם לפי סעיף 99.

קוראת: הסעיף הזה כולו, עניינו באיסור התניית - - -

איתן כבל: גברתי, את בסיפור אחר.

איתן כבל: לפחות אנחנו.

איתן כבל: תחזרי לסיפור שלנו.

קוראת: הסעיף הזה בכללותו מדבר על כך שיבואן רכב מסחרי לא יקבע תנאים עם מוסך שבעצם יכפה עליו מוצרי תעבורה מסוימים או מתן שירות רק לכלים שאותו יבואן מייבא או במחירים מסוימים או בדיווחים.

קוראת: המשמעות היא לתת למוסך שהוא מוסך עצמאי חופש להתנהל בעצמו ולא בכפיפות להנחיות של היבואן, גם אם הוא מתקשר עם היבואן.

קוראת: כלומר, התקשרות עם היבואן לחוד וההתנהלות העסקית שלו לחוד.

איתן כבל: מה זה התנהלות?

איתן כבל: "התנהלות" זו מילה גדולה.

<חוה ראובני: זה למשל לבחור באיזה מוצרי תעבורה להשתמש כדי לתקן רכב.

<חוה ראובני: כלומר, יש לו שיקול דעת.

איתן כבל: הבנתי.

איתן כבל: זאת אומרת, לא להחזיר אותם למצב שהם חייבים לקנות את הברגים רק מהיבואן המסוים.

איתן כבל: זה בדיוק כדי למנוע את המצב הקיים.

<חוה ראובני: או למשל לאסור עליהם לטפל בכלי רכב באותו תוצר שהם מתמחים בו שהובאו ביבוא אישי, עקיף או זעיר, או לספק להם מידע על הדברים האלה, וגם לא להכתיב להם מחירים.

עיסאווי פריג': יש מחלוקת בסעיף?

<חוה ראובני: בכנסת הקודמת הייתה מחלוקת, אבל אני מקווה שהשתכנעו - - -

איתן כבל: תכף נשמע אם יש מחלוקת.

<חוה ראובני: סעיף קטן (ב) מסייג את זה כך שכאשר מדובר על תיקונים שנעשים על חשבון היבואן, שאלה תיקוני אחריות ותקלת בטיחות סדרתית, אז לגיטימי שהם יכתיבו.

<חוה ראובני: את פסקה (3) אני מבקשת לצמצם במעט לאור הערה שהגיעה אלינו מהרשות להגבלים עסקיים.

<חוה ראובני: אני מבקשת לאפשר ליבואן להכתיב מחיר מקסימום.

<חוה ראובני: כי יכול להיות שיש מוסך שהוא יחיד באזור מסוים לאותו תוצר, והוא עלול לנצל את המצב לרעה כדי להעלות מחירים.

<חוה ראובני: אז אנחנו מבקשים לתת ליבואן אפשרות כן להכתיב לו מחיר מקסימום, וכל זה בכפוף, כפי שנראה בפרק המוסכים, לכך שיש חובה לפרסם - - -

איתן כבל: העניין ברור.

איתן כבל: איתי?

<איתי עצמון: מכיוון ששמעתי על ההצעה רק בדקות האלה אני לא הספקתי לבחון אותה.

יעקב פרי: מי ייתן את מחיר המקסימום, היבואן?

<חוה ראובני: כן.

<איתי עצמון: תוכלי לחזור על הנוסח שאת מבקשת להוסיף ב-(3)?

<חוה ראובני: "מחיר מוצר תעבורה ומחיר השירות לרכב שהמוסך נותן, למעט מחיר מקסימום, בכפוף למידע שפורסם לפי סעיף 99".

איתן כבל: יורם, בבקשה.

<יורם בונן: בוקר טוב, אני יורם בונן, מאיגוד יבואני הרכב.

<יורם בונן: יש לנו מספר הערות נקודתיות שאני אשמח אם תשקלו אותן.

<יורם בונן: לגבי הרישה נדמה לי שבסעיף אחד משרד התחבורה הגיע למסקנה שנכון להחליף את הביטוי "להמליץ" ב"להנחות", ואם זה נראה נכון שם אז אנחנו מבקשים שגם כאן זה יוחלף ל"להנחות".

יעקב פרי: איפה שכתוב "לא יכתיב או לא ימליץ"?

<חוה ראובני: כן, ב-45.

<יורם בונן: לגבי הדיווח, ההערות הן כמעט ברמה התפעולית, לגבי שני נושאים.

<יורם בונן: אחד, מכיוון שיש לנו איזושהי אחריות בנושא של קיום המלאי ולספק מוצרי תעבורה, אז אני רוצה לוודא שמבחינת משרד התחבורה הנוסח לא מונע דיווח על עצם השימוש והצריכה של מוצרי תעבורה, כדי שאפשר יהיה לנהל את המלאי.

איתן כבל: לא הבנתי.

<יורם בונן: בפסקה (4) למעשה אסור להכתיב או לדרוש דיווח על העניינים שבפסקאות (1) עד (3), ובפסקה (1) מדובר על תיקון במוצר תעבורה.

<איתי עצמון: במוצר מסוים.

<יורם בונן: נכון, לכן אמרתי שאם מבחינת משרד התחבורה זה לא מונע את הדיווח על עצם הצריכה של מוצרי תעבורה, אנחנו בסדר עם זה.

<יורם בונן: אני רק רוצה לוודא שלא זאת הכוונה.

<יורם בונן: אז זה עניין אחד בהיבט הדיווח, והדבר השני הוא שאנחנו מבקשים בפסקה (2) לסייג שבתקופת האחריות כן נוכל לדרוש דיווחים על מתן שירות, כי אלה שירותים שיכולים להשפיע גם על עצם תוקפה של האחריות.

יעקב פרי: דיווחים ממי?

<יורם בונן: מהמוסכים.

<יורם בונן: זאת אומרת שהיבואן יוכל לדרוש ממוסך השירות לדווח לו במהלך תקופת האחריות על ביצוע התיקונים האלה, כי זה משהו שיכול לפגום באחריות עצמה.

עיסאווי פריג': למה שידווח לך כמה תיקונים עשה?

איתן כבל: כי בתקופת האחריות הוא חוזר אליו...

איתן כבל: הרי כשאתה קונה אוטו - - -

עיסאווי פריג': ואם עשה תאונה – ידווח לו?

איתן כבל: לא, זה כמו שאתה בא למוסך והוא כותב לך מתי זה וזה; אם הלכת למוסך לא מורשה בכפר קאסם, אל תבוא אליו, החליף לך חלק - - -

יעקב פרי: - - - בתקופת האחריות היבואן משלם אותה.

<יורם בונן: נקודה אחרונה, אדוני.

<יורם בונן: לגבי סעיף קטן (ב), הבקשה שלנו היא שהסעיף הזה יחול על כל תיקון או מוצר תעבורה שהיבואן נושא בתשלום עבורו, כי זה בעצם הרציונל.

<יורם בונן: ההתייחסות היא ספציפית לאחריות ולריקול, אבל יש עוד סיטואציות שבהן היבואן נושא בתשלום של השירות או של מוצר התעבורה - - -

<איתי עצמון: למשל?

<יורם בונן: למשל מוצר תעבורה שניתנה לגביו אחריות.

יעקב פרי: אדוני העורך דין, כתוב כאן בעברית ברורה שזה גם במסגרת האחריות בשיעור כאמור בסעיף 4(2) וגם במסגרת תקלת בטיחות סדרתית; אולי חסרה המילה "גם וגם".

<דידי רוזנפלד: לא, אבל זה לא עונה, כי יכול היבואן לא לעשות - - -

איתן כבל: חברים, אתם לא מדברים.

איתן כבל: מי שידבר ולא יגיד את שמו ותפקידו, ייצא מפה.

איתן כבל: עם כל הכבוד, הוא לא עובד אצלכם.

<דידי רוזנפלד: אני דידי רוזנפלד, מ"שלמה סיקסט".

<דידי רוזנפלד: לשאלתך, יש מצב שהיבואן רוצה לשלם עבור תיקון שהוא לא באחריות ולא בריקול, אלא הוא סתם תיקון.

<דידי רוזנפלד: מה שנקרא, רצון טוב.

יעקב פרי: אבל כתוב "במקרים אחרים שקבע השר".

יעקב פרי: בסדר, הבנתי אותך, אתה אומר שלא במסגרת האחריות ולא במסגרת ריקול.

איתן כבל: רונן לוי, בבקשה.

<רונן לוי: אני קודם כול אגיד על העניין הזה שאנחנו כמובן מתנגדים, כי יבואני הרכב מכוונים לזה כשהם עושים עסקאות עם חברת חשמל ועם מינהל הרכב וכדומה, שאז הם מכריחים את המוסכים לעבודה בתעריפים - - -

איתן כבל: מה הבעיות?

איתן כבל: תן הערות ענייניות אם יש, ודבר שני, תן התייחסות קצרה, לא צריך פה הרצאות, אנחנו פה מספיק זמן כדי להבין את האינטרסים האחד של השני.

איתן כבל: מה הבעיה שלך עם הבקשות שלהם?

<רונן לוי: אני רוצה להתחיל ממשהו כללי.

<רונן לוי: אחד, אנחנו כן רוצים להיות מעורבים בנוסחים של 51 ו-52, כי מדובר על החיים של רובנו, אני חושב.

איתן כבל: רונן, תעשה לי טובה - - -

<רונן לוי: אמרתי שאתה יכול להגיד לא - - -

איתן כבל: לא אמרתי לא ולא אמרתי כן, אני קודם כול רוצה לראות את הדברים.

עיסאווי פריג': הם הגישו דף על 51 - - -

איתן כבל: בסדר, ראיתי, וכבר היה דיון בפעם הקודמת, ואני מבקש מכם:

איתן כבל: אני רוצה להתקדם.

איתן כבל: אמרתי על 51 שאם צריך אני אקיים אצלי את הדיון לקדם את זה.

איתן כבל: אני מבין שאלה נושאי ליבה, ובגלל זה עצרתי את זה ולא התקדמתי.

<רונן לוי: אבל אנחנו רואים את העמדה של משרד התחבורה, וזה העתיד של כולנו.

איתן כבל: ברור שיש את העמדה של משרד התחבורה, יש את העמדה שלכם, יש את העמדה של היבואנים – אני מודע לזה.

<רונן לוי: סעיף 51 ו-52 הם הליבה של ההסכמים עם המוסכים המורשים, כלומר, בין מוסכים מורשי יבואן ליבואנים עצמם.

<רונן לוי: ולכן אנחנו הגשנו נייר עמדה שמדבר על העניין של ההתקשרויות ואני כן רוצה להגיד את עמדתנו.

איתן כבל: בבקשה.

<רונן לוי: אחד, צריך לזכור פה שלאורך כל הדיונים הם דיברו פה על הזכאות שלהם לא לאבד את הרישיונות שלהם.

<רונן לוי: אמר פה עורך דין בונן שמשנת 1936 ללובינסקי יש זיכיון ולא יכול להיות שאפשר יהיה לקחת אותו כל כך בקלות; אבל זאת בעוד שהחוזים של רוב המוסכים של היבואנים הם חוזים ל-90 יום, ואפילו אם החוזה הוא לשנתיים, בסופו של דבר כתוב שם שהיבואן יכול לבטל את החוזה מכל טעם שהוא, מתי שבא לו, בתוך 90 יום.

<רונן לוי: לכן החוזים הם ל-90 יום, ולא לשנה ולא לשנתיים.

<רונן לוי: אז אנחנו רוצים שהמוסכים שנכנסים לאמות מידה, שנכנסים למועדון הזה של להיות מוסך יבואן, וצריכים להשקיע בין מיליון ל...

<רונן לוי: ואם זה מוסך בבעלות זה גם יגיע לעשרה מיליון ול-20 מיליון – ולכן שתהיה להם ודאות עסקית, בדיוק כמו שהם רוצים.

<רונן לוי: זאת אומרת, בדיוק כמו שיבואן הרכב רוצה שתהיה לו ודאות כי הוא נכנס להשקעות ולכן רוצה שיהיה לו איזה זמן הגיוני להחזיר את ההשקעות, אז שגם לא תהיה אפשרות שיבואן יכול לתת חוזה ל-90 יום.

<רונן לוי: אנחנו רוצים מינימום חמש שנים.

עיסאווי פריג': אבל הסעיפים לא מדברים על זה.

<רונן לוי: 51 ו-52 מדברים על אמות המידה.

איתן כבל: אני לא עוסק ב-51, דבר על 52.

יעקב פרי: איזה תיקונים אתה חושב שצריך להכניס ל-52?

<רונן לוי: אני אדבר עוד דקה אחת ואז אני - - -

איתן כבל: נראה לי שאתה רוצה לעכב אותנו מלהתקדם.

<רונן לוי: לא, אני לא רוצה לעכב אותך בכלל, אבל אני רוצה שאתה לא תמהר ואחר כך לי לא יהיה 20 שנה עסקים.

איתן כבל: לא, אני לא רוצה למהר.

איתן כבל: בינתיים אתה לא יכול להתלונן על קצב הפעולה - - -

<רונן לוי: אני רק הסברתי, לא התלוננתי.

<רונן לוי: קודם כול, לגבי העניין של הסעיף שהם לא יוכלו לחייב מוסכים – אנחנו רוצים לעבות את זה ולומר שהם לא יוכלו להתקשר בשם המוסכים - - -

איתן כבל: רונן, נשמה טובה, תקשיב, אני מנסה לקבל ממך לא הרצאות, אני רוצה שתגיד לי "בסעיף (ב) כך וכך".

יעקב פרי: מה אתה רוצה שיהיה כתוב ב-(ב)?

<רונן לוי: בסעיף 52(ב) אני קודם כול אגיד מה אני רוצה שיקרה.

<רונן לוי: אנחנו לא רוצים שיבואני הרכב יתקשרו באופן בלעדי ישירות מול חברת החשמל או כל גוף גדול אחר ומוסכי השירות יצטרכו לתת את השירותים האלה ולא יתחרו באופן ישיר מול החברות האלה.

עיסאווי פריג': איפה מה שאתה אומר מופיע בסעיף (ב)?

<רונן לוי: זה לא מופיע, זה מה שבונן ביקש עכשיו, ואנחנו מתנגדים לזה.

איתן כבל: בעצם אתה רוצה שאם יש התקשרות מול הרכב, חברת החשמל תתחרה על איקס מוסכים מורשים, והם ייקחו - - -

<רונן לוי: שהיא תעשה מולם את המכרז, ולא מול היבואן – זה מה שאנחנו רוצים.

<רונן לוי: זאת אומרת, שכל המוסכים ייגשו בנפרד ושלא יבוא היבואן ויכתיב תעריפים למוסכים תוך שהוא גוזר קופון בדרך, כשבדרך כלל הקופון הזה הוא מאוד גדול והמוסכים מפסידים.

עיסאווי פריג': אבל איפה זה כתוב בסעיף 52?

יעקב פרי: הוא אומר שזה לא כתוב, והוא רוצה להוסיף את זה.

<חוה ראובני: זה לא קשור לחוק הזה בכלל.

<אינגריד הר אבן: אז איך מחירי המקסימום קשורים לחוק הזה?

<אינגריד הר אבן: מה, פתאום הם נהיו - - -

איתן כבל: חברים יקרים, תסלחו לי, הם מנהלים את הוועדה?

איתן כבל: הם בסך הכול הביעו את העמדה שלהם.

איתן כבל: שימו לב, כל אחד יביע את עמדתו ומי שמחליט זה אנחנו – שיהיה ברור העניין הזה.

איתן כבל: אבנר, בבקשה.

<אבנר פלור: אני אבנר פלור, סמנכ"ל בכיר תנועה.

<אבנר פלור: אני רוצה להבהיר לגבי מה שנאמר פה, שבעצם הסעיף הזה הוא סעיף שלקוח מצו 50ב, שהיה ההסכם של ההגבלים העסקיים, שבו בעצם אנחנו מאפשרים - - -

<איתי עצמון: הצו המוסכם?

<אבנר פלור: כן, הצו המוסכם, שבו בעצם אנחנו מאפשרים לקבל - - -

איתן כבל: דוד, גם כשאתה לוחש את עושה לי ירידת שמיעה.

עיסאווי פריג': הוא אומר שצריך לעשות בלגן, לא להעביר את - - -

דוד ביטן: לא אמרתי את זה, דיברנו על מתווה הגז.

איתן כבל: אני רוצה להתקדם, דוד.

איתן כבל: היה שקט פה, התקדמנו יפה.

עיסאווי פריג': יש לך את כל הזמן שבעולם.

איתן כבל: אין לי שום זמן בעולם, אני רוצה להתקדם.

איתן כבל: אבנר, בבקשה.

<אבנר פלור: בעצם אנחנו מאפשרים בסעיף הזה שיהיה ניתן לטפל ולתחזק רכב בכל מוסך שהוא מבלי לפגוע באחריות.

<אבנר פלור: כלומר, מבחינת המהות עצמה, אם עד עכשיו בעצם היה ניתן לטפל רק במוסך שירות של היבואן, לפי צו הממונה על ההגבלים, שפג תוקפו, אז עכשיו אנחנו מעגנים בחקיקה שניתן לטפל ברכב בכל מוסך שהוא מבלי שתיפגע האחריות.

<אבנר פלור: זו בעצם המהות עצמה, וזה חשוב.

<אבנר פלור: אנחנו כרגע לא נכנסים להסכמים המסחריים עם חברת החשמל וכולי, אלה לא עניינים שאנחנו צריכים להיכנס אליהם - - -

איתן כבל: אבנר, מה בעצם אומר רונן?

איתן כבל: בסוף חלק ניכר מהרכב זה צי הרכב, הציים הגדולים, למשל הכנסת, חברת החשמל מקורות ועוד.

איתן כבל: עכשיו, יש התקשרות לקנות את הרכב, בשיטה א', ב' או ג', ואומר רונן שכשאתה מייצר את הפעולה הנוספת, ההתקשרות אל מול המוסך, הוא רוצה שהתחרות תהיה תחרות נפרדת.

איתן כבל: הוא רוצה שהתחרות תהיה כך שהמוסכים יוכלו להתחרות והיבואן לא יכתיב עם מי...

איתן כבל: אם כבר פתחנו את השוק ומאפשרים לגופים נוספים לתקן בכל המקומות האלה, אז למה שלא נפתח את זה גם - - -

<איתי עצמון: אבל אני לא חושב שהסעיף מונע את זה.

<איתי עצמון: ככל שיש התקשרות - - -

דוד ביטן: אבל ליבואנים יש שליטה על זה.

איתן כבל: איתי, יכול להיות שאתה צודק, אבל אני מודיע לך שעורכי דין היו כבר...

איתן כבל: זה לא ברור מה שאתה אומר, אפשר להתווכח על זה.

איתן כבל: בכל מקרה, אני מודיע שעל סעיף (3) אני לא מצביע עכשיו, הסעיף שתיקנתם לגבי הממונה על ההגבלים, ולא כי אני נגד או בעד אלא כי אני רוצה להבין את המשמעויות שלו.

<יונתן צויקל: אני יונתן צויקל, אני עורך דין ברשות ההגבלים העסקיים.

<יונתן צויקל: צריך להבין שיש הבחנה בין שני סוגי לקוחות.

<יונתן צויקל: יש את הלקוח הפרטי, שבדרך כלל כשהוא בא וקונה רכב הוא לא מסוגל לשקלל את העלות של הטיפול, הוא לא מסוגל לשקלל את האחזקה השוטפת וכן הלאה, ולכן הוא רואה שוק נפרד של שירותי אחזקה וטיפול – וזה בסדר גמור, אני חושב שההוראות שאנחנו מכניסים פה עוזרות להגן עליו ולהגן על התחרות במקטע הזה.

<יונתן צויקל: לעומת זאת, יש לקוחות שהם קצת יותר מתוחכמים, אותם לקוחות שרוכשים ציי רכב, למשל חברת החשמל והכנסת.

<יונתן צויקל: אותם לקוחות כן יודעים לעשות את המהלך הזה; יש להם קציני רכב שיודעים לשקלל ולקחת בחשבון בצורה יותר טובה את העלויות של הטיפול לאורך זמן.

<יונתן צויקל: וכשהם בוחרים בין יבואני רכב, כשהם מחליטים איזה רכב לקנות, הם כבר לוקחים בחשבון את העלות של הטיפול.

<יונתן צויקל: עכשיו, אם אתה כובל את ידיו של יבואן הרכב ומונע ממנו להציע - - -

איתן כבל: לא, אני לא כבלתי, אני אמרתי את הדבר הבא: יש את המוסך שהם מביאים, יש מוסכים נוספים – אז שתהיה תחרות.

איתן כבל: אני לא אמרתי שהוא לא יכול להביא את המוסך שהוא רוצה לעבוד איתו.

איתן כבל: אתה מבין?

<יונתן צויקל: אני מבין, אבל אני בכוונה לקחתי את זה לקיצון, כדי להסביר את ההיגיון שבלתת ליבואן הרכב כן להיות מעורב בתהליך הזה ולהגיע לאיזושהי הסכמה עם מוסכים מהרשת שלו, כדי שאותו יבואן רכב יוכל להציע הצעה תחרותית לאותו לקוח מתוחכם שרוצה לקבל חבילה הכי זולה גם של רכב וגם של שירותי טיפול.

<רונן לוי: אם הלקוח משלם, לא אם המוסך משלם.

<רונן לוי: אתה צודק אם אנחנו מדברים על כך שהלקוח משלם ולא המוסך משלם.

<רונן לוי: אבל אם המוסך הוא זה שמשלם את ההנחה ולא היבואן, אז מה שאתה אומר לא יכול להיות.

<רונן לוי: אם אתה היית מוכן לעבוד ולשלם כסף למי שאתה עובד אצלו, אז אני מבין.

<רונן לוי: אבל אתה לא יכול להגיד לי את זה.

<רונן לוי: אתה בעצם אומר שהוא יתקשר ואז יכריחו את המוסך לעבוד במחירי הפסד בשביל להיות טובים ורווחיים.

<רונן לוי: אם אתה מוכן לעבוד במקום מסוים ולשלם כסף למעסיק שלך בשביל לעבוד אצלו – אז אני מסכים.

<רונן לוי: אבל מה שאתה אומר הוא הזוי.

<רונן לוי: סליחה, אני מתנצל, אבל זה לא הגיוני מה שאתה אומר.

<יונתן צויקל: יש פה טענה על מחירי הפסד, אבל אני לא יודע אם זה מחירי הפסד.

<יונתן צויקל: הנקודה היא כזו - - -

<רונן לוי: תבדוק.

<רונן לוי: אתה הממונה על ההגבלים, תבדוק.

<יונתן צויקל: יש מערכת של יחסים שבה יש תלות הדדית בין המוסכים לבין יבואני הרכב, ובמסגרת התלות הזאת יש מהלכים מסוימים שיותר נוחים ליבואני הרכב ומהלכים שפחות נוחים ליבואני הרכב, וכנ"ל לגבי מוסכים.

<יונתן צויקל: כשהמוסכים מתקשרים עם יבואן רכב ספציפי הם נהנים מזה שכלי רכב מאותה תוצרת מגיעים בשיעור יחסית גבוה לאותו מוסך, ויכול להיות שהם משלמים על זה בזה שהם צריכים להציע מחירים נמוכים יותר לחוזי שירות כולל.

<רונן לוי: אז בעצם אתה מציע שאנחנו - - -

איתן כבל: סליחה, רונן.

איתן כבל: יונתן, אני לא מקבל את הגישה הזאת, אלא אם כן לא הבנתי כלום.

איתן כבל: מה שאתה אומר לי בעצם כאן.

איתן כבל: ..

איתן כבל: עזוב אותי מרונן, אני מדבר מנקודת המבט של הלקוחות.

איתן כבל: או שמייצרים תחרות גם על המוסך, או שלא.

איתן כבל: זאת אומרת, גם כשיבוא קצין הרכב של הכנסת ויבוא לדידי ודידי יגיד לו "אני נותן לך את הרכב כך וכך" – כבר בנקודת המוצא יש לנו נקודת פתיחה טובה יותר מלהתמודד מול מוסכים אחרים, עוד לפני שהוא נתן את המחיר.

איתן כבל: כי הוא מתקשר איתו, הוא עובד איתו, הוא מכיר אותו.

<דידי רוזנפלד: ומי מונע?

<דידי רוזנפלד: מי מונע?

<זאב פרידמן: אתה בעצמך.

<דידי רוזנפלד: אתה מיתמם.

איתן כבל: חברים, מחר אני אזיל דמעה.

איתן כבל: בואו לא נשים פה כוס של דמעות.

איתן כבל: או שהשר מביא למהלך של פתיחת שוק על כל המשתמע מכך...

איתן כבל: אנחנו אמנם לא רוצים שוק פרוע, אבל.

איתן כבל: .. בבית שלי יש את הטרנטה של אשתי ואני יודע מה המשמעות של להיכנס למוסך כזה או כזה, מוסך מורשה או לא מורשה, כי בסוף אני מוציא את זה מכיסי, זה לא ליסינג כנסת או ליסינג חברת החשמל.

איתן כבל: אז מה אני בעצם מנסה לומר בנקודה הזאת?

איתן כבל: נקודת המוצא שלי מורכבת משני חלקים.

איתן כבל: נקודה אחת אומרת שאני לא רוצה למנוע מהם את האפשרות שחברת החשמל יעשו בסוף את ההתקשרות גם עם מוסך של היבואן – אבל שיתאפשר גם לאחרים.

איתן כבל: שיהיה מכרז על הרכב וגם מכרז על המוסך.

איתן כבל: עכשיו, יהיו עשרה מוסכים שייגשו, יהיה גם המוסך של היבואן.

איתן כבל: ..

איתן כבל: אני אומר לך שבנקודת המוצא הוא טוחן את כולם, אבל לפחות בנראות, שננסה לעשות מעשה, ננסה לתת סיכוי.

עיסאווי פריג': לגבי מה שאתה אומר, איפה החסם ב-52?

איתן כבל: נכון, זה לא מובהר בצורה הזאת - - -

דוד ביטן: אבל אתם ברשות ההגבלים תמיד יכולים להתערב אם אתם רואים בעיה בשוק, גם אם החוק אומר משהו אחר.

דוד ביטן: אז מה הבעיה?

<רונן לוי: אבל אתה ראית שהוא לא רואה בעיה - - -

<קריאות: - - -

איתן כבל: חוה, בבקשה.

<חוה ראובני: אני מודה שאני לא לגמרי מבינה מה אדוני מבקש.

<חוה ראובני: אם אני מבינה נכון - - -

דוד ביטן: שעה הוא - - -

<לאה ורון: רגע, תאפשרו לה לדבר.

<חוה ראובני: בסוף אני צריכה לנסות להציע נוסח.

<חוה ראובני: אם אני מבינה נכון, אדוני מבקש שנתערב בשאלה איך הקליינט בוחר ממי לקבל את השירות.

איתן כבל: לא.

<חוה ראובני: אז הבנתי לא נכון.

איתן כבל: גברתי, את כנראה חשבת על משהו אחר ונזכרת בי בסוף.

<חוה ראובני: חס וחלילה, אני מקשיבה - - -

איתן כבל: אבל אני דיברתי בעברית ברורה וצחה - - -

<חוה ראובני: על מי אתה מבקש להטיל את ההגבלה?

איתן כבל: חוה, אני כמובן אומר את זה בבדיחות הדעת.

איתן כבל: תראי, אני לא מנסה להכתיב, אין כאן הכתבה.

איתן כבל: אני לא אומר לא לכנסת, לא לחברת החשמל ולא לאף אחד מהגופים במי לבחור.

איתן כבל: אני מנסה ללכת ברוח החוק, ברוח הדברים שהשר הביא, ברוח הפתיחות והתחרות.

איתן כבל: ואני כבר מבין שאני עוצם עין בלתי מכוונת.

איתן כבל: מה זאת אומרת?

איתן כבל: אני יודע שבנקודת המוצא יש כבר יתרון למוסך של היבואן, זה ברור לי.

איתן כבל: אבל למרות זאת, אני רוצה לתת את הסיכוי למוסכים נוספים שאפשרנו להם.

איתן כבל: מה, פתחנו מוסכים נוספים כדי שאולי יהיה.

איתן כבל: ..

<חוה ראובני: עד כאן אנחנו מסכימים במאה אחוז.

איתן כבל: אז מה הבעיה?

<חוה ראובני: זה מה שכתוב כאן.

איתן כבל: חוה יקירתי, אם אני לא הבנתי, אז תחשבי על - - -

דוד ביטן: סעיף (ב) הוא הבעייתי, שם כביכול אתם אומרים שהיבואן כן יכול להתנות.

<חוה ראובני: על דברים שהוא מממן.

<לאה ורון: רק לגבי תקלה בטיחותית.

דוד ביטן: או מקרים אחרים שקבע השר.

דוד ביטן: אבל איזה מקרים?

דוד ביטן: מה, נשאיר את זה פתוח באוויר?

<איתי עצמון: לא, אבל זה בתקנות.

<איתי עצמון: הכוונה היא ש - - -

דוד ביטן: מה זה משנה אם זה תקנות או לא.

איתן כבל: אני רוצה שהדברים יהיו ברורים.

דוד ביטן: תנו לי דוגמה מה יכול להיות "מקרים אחרים שקבע השר".

עיסאווי פריג': חוה, אני אגיד מה שאני הבנתי.

עיסאווי פריג': מה שאני הבנתי, ואני בעד זה, זה להקל על המוסכים.

עיסאווי פריג': אבל יש להם ספק, אז איך את יכולה לפתור את הספק הזה?

<רונן לוי: לא, אין לנו ספק, אנחנו מכירים את השוק, עושים לנו את זה כל יום, אין לנו שום ספק.

<רונן לוי: אנחנו מדברים מכוויות, אין לנו שום ספק.

איתן כבל: שנייה, רונן.

דוד ביטן: חוה, איזה מקרים אתם רואים לנגד עיניכם?

דוד ביטן: למה להשאיר את זה פתוח באוויר?

דוד ביטן: זה מסייג את (א).

איתן כבל: תנו לאבנר להציג.

<אבנר פלור: אני אתן מענה.

<אבנר פלור: רונן, בבקשה - - -

<רונן לוי: עושים הנחות על חשבוננו?

<רונן לוי: שיעשו על חשבונם.

<רונן לוי: והממונה על ההגבלים מסכים לזה, זה לא ייאמן.

<רונן לוי: אנחנו רצינו להיפגש איתך - - -

<אבנר פלור: אבל עכשיו אתה בדיון, אז בוא תעלה את זה.

<אבנר פלור: אל תיכנס פה לפסים אישיים, ולא עיתונות ולא תקשורת, בוא תעלה דברים.

איתן כבל: אבנר, אם אתם רוצים לריב, אנחנו נצא.

<אבנר פלור: לא, אין לי בעיה לשבת עם כל אחד, אבל - - -

<רונן לוי: זה לא פסים אישיים.

<רונן לוי: אנחנו רוצים להעלות דברים, וכבר היינו אצלך כמה פעמים בקשר לנושאים האלה - - -

איתן כבל: חברים יקרים, סליחה, לא כתוב פה "גן איתן".

איתן כבל: אני עכשיו באמצע דיון ולא מעניין אותי אם ישבת איתו ודיברת איתו.

איתן כבל: האם יש לכם הצעה שאפשר להטמיע אותה או לדון בה?

איתן כבל: אם לא נתקדם הלאה ונשלח אתכם לדבר ביניכם.

<רונן לוי: אנחנו נגיש לדיון הבא נוסח.

איתן כבל: אני רוצה להגיד לכם מה הרוח של סעיף 52; אמנם יכול להיות שזה כבר כתוב, אבל זה כתוב ככה שעורכי דין יחיו מזה יפה שנים, מאי-הבהירות הזאת.

איתן כבל: מה שאני מנסה להגיד - - -

דוד ביטן: אבל אמרתי שאם יש לו הערה - - -

<אבנר פלור: זה מה שגם אני אמרתי – שיגמרו את זה עכשיו - - -

דוד ביטן: אם יש לך משהו להגיד, תגיד עכשיו.

דוד ביטן: אולי נראה שאתה צודק ונגמור את זה בדקה.

דוד ביטן: איתן, תגיד איזה תיקון אתה רוצה לעשות בחוק ואולי נגמור עם זה.

<דרור וגשל: הסעיף הזה מדבר על ההתקשרות שבין היבואן לבין מוסך השירות של אותו יבואן.

<דרור וגשל: מה שאדוני מדבר עליו עכשיו זה על ההתקשרויות שייעשו - - -

<רונן לוי: אנחנו מדברים על מוסכי שירות.

<דרור וגשל: - - - ואתה אומר שכשיבואן מציע התקשרות עם נותן שירות, הוא יציע שירות רק לרכב, בנפרד מהמוסכים.

איתן כבל: דרור, עצם העובדה שיש חשש אחר כך להשתמש בסעיף הזה כדי לעשות אותו לסעיף סל להתקשרויות אחרות.

איתן כבל: .. אני רוצה שתבין, כשאני מתווכח איתך זה כי משהו לא ברור.

איתן כבל: יכול להיות שאתה חכם ממני, אבל בסוף אנשים באים לכאן כדי להגן על עצמם שלא ירדפו אחרי הרוח.

איתן כבל: לכן אני מנסה להגיד לפרוטוקול שאם אתם לא מצליחים להסביר לנו בצורה ברורה למה הסעיפים האלה נוגעים, אז תמיד נתווכח.

<דרור וגשל: להפך, אני מנסה לחדד, אני אומר שהסעיף הזה בלי ספק לא נוגע במה שאדוני מבקש.

<דרור וגשל: שהיה ברור.

איתן כבל: אז למה הוא נוגע?

<דרור וגשל: הוא נוגע רק למקרים שבהם יבואן רכב מסחרי מתקשר עם מוסך שירות שלו, כשהכוונה במוסך שירות - - -

דוד ביטן: אז תכתבו את זה במפורש, כדי שלא יהיה ספק.

דוד ביטן: זה מה שאומר היושב-ראש, מה הבעיה?

<חוה ראובני: זה כתוב במפורש.

דוד ביטן: לא מפורש.

<דרור וגשל: פה מטופלים הרכבים שלו במסגרת אחריות וריקול, ואנחנו אומרים שאנחנו רוצים לשמור גם על העצמאות של המוסך הזה, ולכן אנחנו מבקשים שהיבואן - - -

דוד ביטן: זה לא מדויק מה שאתה אומר.

<דרור וגשל: רגע, שנייה, תן לי להסביר עד הסוף.

<דרור וגשל: אז אפילו שיש לו התקשרות חוזית איתו ושהוא מוסך שירות שלו, הוא לא יכול להכתיב לו שום דבר לגבי המחירים שהוא יבקש, לגבי מוצרי התעבורה שהוא יבקש, חוץ מבסעיף (ב), שאומר: חוץ מהמקרה שבו היבואן משלם על הטיפולים.

דוד ביטן: לא, לא, אפשר לעקוף את הסעיף הזה בדרך פשוטה: היבואן יחליט לקחת את כל 600 המוסכים שקיימים ולעשות איתם הסכם שירות, ואז כולם בסל הזה, ואז הוא קובע להם - - -

<חוה ראובני: לא, בדיוק על זה 52 מדבר - - -

<רונן לוי: על הסכמי תחזוקה הוא משלם, אל תגידו לא.

<רונן לוי: יש פה מוסכים.

<רונן לוי: אם אתם רוצים לשמוע מהמוסכים, הבאנו לפה כמה מוסכים.

<רונן לוי: בהסכמי תחזוקה הוא משלם למוסך.

דוד ביטן: מה שהיושב-ראש אומר זה שתבהירו את העניין הזה בצורה מפורשת.

דוד ביטן: דבר שני, אני רואה את הבעיה דווקא בסעיף (ב): אני לא מבין מה זה "או במקרים אחרים שקבע השר".

דוד ביטן: אני יודע שיש ריקול, יש תקלת בטיחות, כפי שסעיף 42(ג) אומר - - -

<קריאות: יש אחריות.

דוד ביטן: לא, אחריות על הריקול, לא על משהו.

דוד ביטן: על תקלה.

דוד ביטן: תסתכל על 42(ג), זה לא כל דבר.

דוד ביטן: אני רוצה להבין מה זה "במקרים אחרים שקבע השר".

<קריאות: - - -

<אבנר פלור: במקרים מסוימים שהיבואן.

<אבנר פלור: .. רצון טוב.

<אבנר פלור: הוא נתן דוגמה שעם השירות הוא נותן לו 100% סיוע, 100% ללא תשלום.

<אבנר פלור: אז במקרה כזה אפשרי לעשות את זה לפי סעיף (ב).

<רונן לוי: אבל מי עושה את זה?

<רונן לוי: המוסך משלם את זה.

<קריאות: - - -

איתן כבל: סליחה, יש פה משהו שלא ברור לי.

איתן כבל: אבנר - - -

דוד ביטן: אולי נגדיר מקרים אחרים שקבע השר ותגיד מה הכלליות של המקרים?

דוד ביטן: אתה לא יכול באופן כללי לתת לשר חופשיות בדבר הזה.

<חוה ראובני: אפשר להתנות את זה בכך שהיבואן משלם את הטיפול.

<רונן לוי: אבל היבואן משלם את זה - - -

איתן כבל: חוה, סליחה, יש עניין שלא ברור, ועם כל הכבוד לכם, יש כאן עניין עקרוני, יש כאן משהו שאני לא מבין גם אחרי ההסבר של דרור.

איתן כבל: תראו, אני מנסה להבין מה הסעיף הזה אומר, מה זה "יבואן מביא", "יבואן מתקשר" וכולי.

איתן כבל: כי או שפתחנו את השוק.

איתן כבל: ..

איתן כבל: הרי תאורטית אנחנו יכולים למצוא את עצמנו במצב שכל יבואן מתקשר מראש עם מוסך – וסגרנו את השוק.

דוד ביטן: לא, הוא לא יכול - - -

<חוה ראובני: לא, אני אנסה לחזור ולהסביר, כי אני חושבת שהוויכוח כאן הלך למשהו אחר לגמרי.

איתן כבל: הוא לא יכול להתנות - - -

<דרור וגשל: אבל זה כתוב ככה, זה מה שהצגתי, היושב-ראש.

<חוה ראובני: לשם היותו מוסך, כלומר, להכניס אותו למעגל של מוסכי השירות שלו.

איתן כבל: יש פה משהו שלא ברור לי.

איתן כבל: היבואן בוחר לעצמו את המוסך שלו, נכון?

<קריאה: לא, זה עשרות מוסכים.

איתן כבל: לא משנה, הבנתי נכון, לא אמרתי ש... ברור לי.

יעקב פרי: הוא בוחר עם מי להתקשר.

איתן כבל: עכשיו בעצם הוא מנהל משא ומתן עם כולם, רונן?

איתן כבל: הוא מנהל משא ומתן עם כל המוסכים?

<רונן לוי: מי?

<דידי רוזנפלד: כל מי שרוצה יכול ל - - - כל מוסך שרוצה.

<קריאות: - - -

איתן כבל: חברים יקרים, הרי בסוף איך זה עובד?

איתן כבל: אני מנסה להבין.

איתן כבל: אם זה היה כל כך פשוט כבר היינו רצים מזמן, אבנר.

איתן כבל: אני אומר גם לחברים שלי, לדוד, בסוף, היבואן, ברגע שהוא קובע לעצמו את רשימת המוסכים שלו, הוא כבר סגר את השוק.

איתן כבל: אל תגידו לי "מה?", ככה זה בחיים.

איתן כבל: חברים, אני מבין על מה אני מדבר.

דוד ביטן: אבל אין בעיה עם הסעיף, זה מה שאני מנסה להסביר לך, כי הוא אומר מה הוא לא יכול לעשות גם אם הוא מתקשר.

איתן כבל: שנייה, דוד, יכול להיות שאתה צודק, אבל אני רוצה להבין מהסעיף הזה, לא משנה מה הניסוח שלו עכשיו, שאנחנו על מה שאני מנסה להסביר.

איתן כבל: הרי בסוף-בסוף, אם אין תחרות אמתית על המוסכים אז הוא קובע את המוסך שלו...

איתן כבל: בסוף, לאן אני הולך?

איתן כבל: שהאוטו כבר נוסע למוסך לבד.

איתן כבל: הוא אומר לעצמו "אולי אני אסתבך; הרשו?

איתן כבל: לא הרשו?

איתן כבל: יש לו? אין לו?

איתן כבל: אולי אחר כך יגידו לי למה עשית פה ולא פה...".

איתן כבל: לכן - - -

דוד ביטן: אבל בוא נראה מה אנחנו צריכים להוסיף כדי לגמור את זה.

דוד ביטן: בוא ננסח את זה ונגמור.

<אבנר פלור: אני אסביר לך, אדוני היושב-ראש.

<אבנר פלור: כמו שאמרתי בדיון הקודם, יש למעלה מ-5,000 מוסכים היום במדינת ישראל.

<אבנר פלור: וכמו שאמרתי, ישנם 600 מוסכים שמוגדרים כמוסכי שירות של יבואן שמאושרים על ידינו.

<אבנר פלור: נכון, מרבית התחזוקה והטיפולים מבוצעים ב-600 המוסכים האלה.

<אבנר פלור: זאת אומרת, אדם שרוכש רכב חדש - - -

<דידי רוזנפלד: בשנתיים הראשונות.

<אבנר פלור: סליחה, אל תעצרו אותי.

<אבנר פלור: אדוני היושב-ראש, תן לי שתי דקות, אני אבהיר את הכול, ואם יש שאלות אני אענה על הכול.

<אבנר פלור: המטרה שלנו היא לראות איך אנחנו מרחיבים את התחרות, איך אנחנו מגדילים - - -

יעקב פרי: מה-600 לכיוון ה-5,000.

<אבנר פלור: נכון.

דוד ביטן: זה מה שאנחנו רוצים מהתחלה.

<אבנר פלור: יש 600 מוסכים שהם מוסכי שירות, ואנחנו רוצים להגדיל את הכמות של המוסכים האלה, כדי שיותר ויותר לקוחות יטפלו במוסכים נוספים ולא רק ב-600.

<אבנר פלור: הסעיף הזה בעצם אומר שכשאני קונה רכב חדש, אני יכול לטפל ברכב שלי בכל מוסך שאני רוצה, לא רק ב-600, ואף אחד לא ימליץ לי, לא היבואן ולא כל גורם אחר, על מוצר תעבורה כזה או אחר; אני יכול לטפל בכל מקום שאני רוצה.

יעקב פרי: זה מהצד של הצרכן - - -

<דרור וגשל: זה גם כתוב בחוק, לא בסעיף הזה.

<אבנר פלור: שנייה.

<אבנר פלור: בעצם אנחנו רוצים לראות איך אנחנו מגדילים את ההיצע ללקוחות מעבר ל-600 המוסכים האלה.

<אבנר פלור: זו הפתיחה של - - -

יעקב פרי: אנחנו איתך לחלוטין, אבל אני כצרכן, כאשר קניתי רכב חדש וראיתי שב-4,400 המוסכים אין לא תו ולא התקשרות ולא שום דבר עם היבואן, אז אני לא אלך לשם, אני אשאר ב-600 האלה.

יעקב פרי: לכן, אם אתה רוצה להגדיל את ה-600 לכיוון ה-5,000, אתה צריך לאפשר מין שוק חופשי - - -

איתן כבל: תחרות אמתית על המוסך אל מול היבואן.

איתן כבל: תקשיב, אתה יודע מה אתה עושה?

איתן כבל: אתה אומר "מי בא לאבא", מחבק את כולם, ובמקום לחבק אתה עושה - - -

עיסאווי פריג': אבל זה לא הסעיף, איתן.

איתן כבל: לא, זה הסעיף.

<דרור וגשל: בשביל לעשות את הדבר הזה צריך להסתכל על כל הצעת החוק.

<דרור וגשל: אנחנו מסכימים עם אדוני באופן עקרוני, אבל צריך להבין שמוסכי השירות הם רע הכרחי.

<דרור וגשל: כלומר, בכל זאת יש אחריות של היבואן והיבואן משלם על האחריות הזאת, ולכן - - -

יעקב פרי: - - - כפי שקראו לו - - - בשנתיים הראשונות.

<דרור וגשל: בדיון הקודם דיברנו על זה שיש ליבואנים יותר מדי מוסכים בבעלות ורצינו להגביל אותם למוסך אחד.

<דרור וגשל: אז אמרנו שאנחנו לא רוצים שיהיו בבעלותו שלו, אלא אנחנו רוצים להפך, אנחנו רוצים מוסכי שירות בזכיינות.

<דרור וגשל: זכיינות זה בעצם מוסכי השירות, והם רע הכרחי, הם חייבים להיות.

<דרור וגשל: כי אם אתה קונה רכב - - -

<קריאה: אי אפשר לקרוא להם רע הכרחי, זו המציאות.

<דרור וגשל: שנייה, אדוני, תן לי עוד שתי דקות - - -

איתן כבל: דרור, אני כבר הבנתי, אתה חוזר על עצמך.

<דרור וגשל: לא, אני לא אחזור על עצמי.

איתן כבל: תקשיב שנייה, אני לא יודע לאיזה מוסך אתה הולך, אני יודע לאיזה מוסכים אני הולך.

איתן כבל: אני אגיד לכם מה העניין, חברים יקרים.

איתן כבל: תסלחו לי, אתם מביאים הצעת חוק לפתוח את השוק אבל אתם סוגרים את השוק - - -

<חוה ראובני: לא, אני חושבת שאתה מבין את החוק לא נכון.

<רונן לוי: הם קוראים את החוק נכון.

איתן כבל: סליחה, זה מבחינתי חלק מהבנת - - -

עיסאווי פריג': אתה צודק, אבל זה לא קשור לסעיף הזה.

עיסאווי פריג': איפה זה כתוב?

איתן כבל: אני אסביר.

איתן כבל: ברגע שאתה קובע שליבואן יש מוסך שלו, גמרת - - -

דוד ביטן: אבל זה לא מה שאומר הסעיף.

דוד ביטן: יש לו כבר מוסך שלו, ואנחנו אמרנו שאנחנו נגביל את האפשרות הזאת.

איתן כבל: שנייה רגע, דוד.

איתן כבל: אתם לא מבינים את העניין שברגע...

איתן כבל: הרי ברגע שאתה מאפשר לו התקשרות, כולם ילכו אל המוסך שלו, או לפחות הרוב.

עיסאווי פריג': אבל איפה זה כתוב?

<חוה ראובני: אדוני, אני יכולה לנסות להסביר - - -

<קריאות: - - -

<דרור וגשל: רגע, תנו לנו להשלים את ההמשך - - -

דוד ביטן: תקשיב, אני אסביר, איתן.

<דרור וגשל: אדוני, אנחנו מציעים עוד דברים כדי שזה לא יקרה - - -

דוד ביטן: רגע, אתם מסבירים אבל אתם לא - - -

איתן כבל: אומר לי היועץ המשפטי - - -

דוד ביטן: אני אסביר לך למה הסעיף הזה לא חל על מה שאתה אומר.

דוד ביטן: פה מדובר על מצב שאם הם רוצים להתקשר עם מוסך למתן שירות, אז יש לו הגבלות.

דוד ביטן: לעומת זאת, מה שאנחנו רצינו להגביל זה לא את ההסכמים בין היבואן למוסך שירות אלא להגביל את מוסכי היבואן.

דוד ביטן: זאת אומרת, אם המוסך הוא של היבואן, בבעלות יבואן – את זה אנחנו רוצים להגביל, ולא את זה שהוא יכול להתקשר - - -

איתן כבל: לא, דוד, תנו לי - - -

דוד ביטן: הבנת למה אני מתכוון?

דוד ביטן: לכן הסעיף הוא טוב, הוא לא רע.

איתן כבל: דוד, יכול להיות שאתם צודקים, אבל יש כאן עניין מאוד עקרוני בהבנת ה - - -

דוד ביטן: כן, הם לא מסכימים איתנו על העניין הזה.

איתן כבל: סליחה, אני רוצה שנקיים גם בינינו את השיח הזה.

איתן כבל: היועץ המשפטי אומר שזה קשור קשר הדוק ל - - -

<איתי עצמון: לסעיף 51, להצעה לעניין הגבלת העלויות - - -

דוד ביטן: ואני מזכיר לך שאת הסעיף ההוא לא סיימנו פעם שעברה, אלא אמרנו שילכו - - -

איתן כבל: יש כבר סעיף מוכן.

איתן כבל: דרור, אני חלוק, יכול להיות אפילו שגם עם חבריי.

איתן כבל: אני עושה צעד לאחור, אני מנסה להבין את החוק – ואני מבין את החוק אחרת.

איתן כבל: אני מבין אחרת בכך שהשוק נפתח גם ליבוא וגם - - -

יעקב פרי: כן, אבל איפה זה מגביל את התחרות, איתן?

יעקב פרי: חוץ מכמה תיקונים שהוא יעשה פה - - -

איתן כבל: לא, אני אגיד לך על נקודת המוצא.

איתן כבל: בשכונה אצלי אומרים "יש גם את המוסכים האלה, אתה יכול ללכת אליהם" - - -

דוד ביטן: אבל איתן, יש לך פה סיטואציה שלכאורה הם יכולים לסגור עם כל ה-6,000 מוסכים - - -

<דרור וגשל: אדוני, הסעיף הזה - - -

איתן כבל: הבעיה היא לא בהתניה - - -

<דרור וגשל: אדוני, אם תיתן לי עוד דקה אחת להשלים, אני אסביר לך.

<דרור וגשל: לפחות בוא נשים את הדברים על השולחן, כדי שיהיה ויכוח ענייני ונוכל לחדד את המחלוקות.

<דרור וגשל: לטענתנו מוסכי השירות הם רע הכרחי, כי שם צריך לתת אחריות.

<דרור וגשל: אנחנו בדעתך שצריכים כמה שיותר לצמצם את כוחו של מוסך השירות ושלא ייראה לאנשים שצריך לטפל רק במוסך שירות.

<דרור וגשל: לצורך כך אנחנו עושים בחוק הזה כמה דברים.

<דרור וגשל: דבר אחד, הסעיף הנוכחי, שבו אנחנו אומרים שהוא לא יכול להתנות כל מיני תנאים.

<דרור וגשל: דבר שני, אנחנו קובעים, גם פה בחוק, שמי שיש לו אחריות על הרכב, אז אם זה בתוך האחריות, הוא הולך למוסך שירות, כי הוא חייב ללכת לשם.

<דרור וגשל: אבל אם אין לו, הוא יכול ללכת לכל מוסך אחר, גם לא מה-600, וזה לא יפגע באחריות שלך אם תטפל בכל מוצר.

<דרור וגשל: דבר שלישי, אנחנו נותנים את האפשרות של מוסך מומחה.

<דרור וגשל: מוסך מומחה זה מוסך שהוא לא ממוסכי השירות, שיכול לעשות התמחות בדגם מסוים, למשל מזדה.

יעקב פרי: הוא יתקשר עם היבואן - - -

<דרור וגשל: לא, בלי יבואן, אלא זה אישור שהוא מקבל ממשרד התחבורה.

איתן כבל: טוב, דרור, הבנו.

איתן כבל: אני לא חולק על...

איתן כבל: אתה יודע מה ההבדל בינינו?

איתן כבל: אני לא חולק... תקשיב, כל מה שאתם אמרתם אני הבנתי מראש, אני לא מתווכח איתכם.

איתן כבל: אבל אני טוען שבנקודת המוצא, בקטע שבין היבואן לבין הזה, יש לי פה.

איתן כבל: .. לא, אני לא רוצה לדבר על זה עכשיו, נביא את זה במסגרת 51.

איתן כבל: אבל מה אני מבקש, ואני גם אדבר איתכם ואדבר עם החברים שלי: לראות ש...

איתן כבל: יש כאן עניין שאנחנו כאילו פותחים, אבל אנחנו סוגרים.

איתן כבל: כי ברגע שאתה מייצר מוסך של היבואן, בלי משים, אולי בלי שהתכוונת.

איתן כבל: ..

איתן כבל: כי הרי אתה לא מחנך אנשים; אנשים, רובנו, הולכים למוסך שלו.

<דרור וגשל: השאלה מה האלטרנטיבה.

איתן כבל: זאב, בבקשה.

<זאב פרידמן: בכובע השני שלי אני אנסה לחדד נקודה אחת.

<זאב פרידמן: דומה שסעיף (ב) מעיד על כל מה שנאמר בסעיף (א), שבעצם קבע איפה אסור להתערב.

<זאב פרידמן: אני חושב שמכאן נובעת המחלוקת בשאלה מה ההיקף של מה שכן מותר לו להתערב במקום שבו הוא משלם.

<זאב פרידמן: אני חושב שאם במקום לומר "הוראות הסעיף לא יחולו", ימנו במה בדיוק כן מותר לו להתערב, אז - - -

דוד ביטן: אבל אי אפשר לבוא ולומר את כל המקרים.

איתן כבל: אתה לא יכול.

<זאב פרידמן: אפשר בקלי קלות, משום שיש כאן רק כמה דברים שמצטרפים לאחריות.

דוד ביטן: אני רוצה להוסיף ב-(ב) "או במקרים חריגים אחרים שקבע השר".

איתן כבל: בסדר.

דוד ביטן: גם זה, אבל אני גם רוצה שיהיה כתוב "במקרים חריגים", ולא בכל מקרה.

<איתי עצמון: אבל ברגע שכותבים "חריגים" זה מאוד מצמצם את היכולת לקבוע.

<איתי עצמון: אם זה יגיע לאישור הוועדה אז יש - - -

איתן כבל: לאישור הוועדה, הוא צודק.

דוד ביטן: אני מקבל את זה, אין לי בעיה.

עיסאווי פריג': כן, באישור הוועדה.

איתן כבל: הלאה, סעיף 53.

עיסאווי פריג': לפני 53 יש לי שאלה לגבי סימן ד'.

איתן כבל: איזה סעיף?

עיסאווי פריג': 53.

<לאה ורון: אבל עוד לא הקריאו את זה.

עיסאווי פריג': אני רוצה לדבר לפני.

עיסאווי פריג': אני רק שואל שאלה פשוטה: סימן ד', המועצה המייעצת - - -

יעקב פרי: אבל עוד לא הצבענו - - -

עיסאווי פריג': עכשיו הוא רוצה להתחיל עם זה ויש לי הערה כללית לכל הסימן.

איתן כבל: דבר.

עיסאווי פריג': אני שואל, כדי להבין, למה צריך מועצה מייעצת.

עיסאווי פריג': אני רוצה להבין את זה לפני שדנים בזה.

איתן כבל: אבנר, למה צריך מועצה מייעצת?

<אבנר פלור: מכיוון שישנם מקרים שהמנהל רוצה להתלות רישיון, מכל מיני סיבות שהן, או שיש בעיות מסוימות של יבואן כזה או אחר שהביא רכב שלא עומד בתקינה.

יעקב פרי: היום אין מועצה מייעצת?

<אבנר פלור: יש.

<אבנר פלור: הדוגמאות שאני מביא זה מ - - -

<איתי עצמון: היא מעוגנת היום בצו, לא בחקיקה ראשית.

<אבנר פלור: היום היא קיימת - - -

עיסאווי פריג': קיימת על פי חוק?

<אבנר פלור: על פי צו, צו הפיקוח.

איתן כבל: חברים יקרים, גם אחרי שעברנו את הסעיפים השונים, המועצה עדיין נדרשת ועוד איך, כי היא צריכה להיות כתף מאזנת.

איתן כבל: זה לא רק - - -

עיסאווי פריג': אבל היא קיימת בצו ויש בה חברים והכול?

<אבנר פלור: בוודאי.

איתן כבל: קדימה, 53, מועצה מייעצת ליבוא רכב ולשיווקו.

עיסאווי פריג': סך הכול שבעה.

יעקב פרי: כן, שלא יהיה זוגי.

יעקב פרי: יפה, כל הכבוד, עיסאווי.

איתן כבל: למרות שזה לדעתי מעוגן כבר במקומות אחרים.

איתן כבל: אבל אתה צודק, עיסאווי.

<איתי עצמון: יש דוגמאות בחקיקה לכך שזה כתוב גם בחוק הספציפי.

איתן כבל: ברור, ואני רוצה שזה יהיה כתוב בחוק הזה.

<לאה ורון: כמה אתם רוצים מתוך השבעה?

דוד ביטן: אבל יש נשים שמומחיות בתחום הרכב?

דוד ביטן: יש דבר כזה?...

איתן כבל: אני אומר לפחות שתיים.

איתן כבל: רונן, בבקשה.

<רונן לוי: ביקשנו גם לפני כן ואנחנו עוד פעם מבקשים שיהיה נציג מוסכים בתוך המועצה המייעצת.

דוד ביטן: בזה תפנו לשר, שיעשה זאת במסגרת שיקול הדעת שלו, אבל אתה לא יכול - - -

איתן כבל: אני לא נותן לו.

דוד ביטן: תסביר לו שצריך לפנות לשר בעניין הזה.

איתן כבל: גברתי, בבקשה.

<סיגלית בן ששון: אני סיגלית בן ששון, מאיגוד יבואני הרכב.

<סיגלית בן ששון: היום במועצה המייעצת חברים שני נציגים של יבואני הרכב, ואנחנו מבקשים להכניס אותם גם למועצה הזו.

<סיגלית בן ששון: ליבואנים יש ניסיון של הרבה שנים במקצוע, הם נתקלים בסוגיות כל יום, והידע שהם צברו הוא רלוונטי למועצה המייעצת ולסמכויות שלה.

<סיגלית בן ששון: אנחנו יודעים שהרשות להגבלים עסקיים התנגדה להכניס נציגים של היבואנים, אבל ממה שאנחנו רואים, גם במועצה של המוסכים וגם במועצה של השמאים חברים נציגים של המוסכים ונציגים של השמאים, ולכן לא ברור מדוע דווקא במועצה המייעצת לא חברים נציגי היבואנים.

דוד ביטן: אבל אתם יכולים לפנות לשר במסגרת השיקולים - - -

<סיגלית בן ששון: זה צריך להיות הסכמה בתוך הסעיף.

דוד ביטן: הוא יכול למנות לפי שיקול דעתו.

<סיגלית בן ששון: לא, הרי יש תפקידים בסעיף.

איתן כבל: שנייה, אני אגיד לכם מה הבעיה שלי עם רונן ומה הבעיה שלי עם היבואנים.

איתן כבל: או שזאת הופכת להיות ועדה שמתחילים לריב בתוכה, או שהיא ועדה מייעצת.

איתן כבל: אם היא ועדה מייעצת - - -

עיסאווי פריג': מה עד עכשיו היה בה?

<סיגלית בן ששון: היום יש נציגי יבואנים.

איתן כבל: גברתי, תודה, העניין ברור, הצגת אותו בצורה מצוינת.

איתן כבל: תראו, אני אומר איך שאני רואה את הדברים, ועם חברים חלוקים עליי אני אשמח לשמוע.

איתן כבל: ועדה מייעצת אמורה להיות איזה גוף עליון, סוג של גוף מקצועי שחף מאינטרסים.

איתן כבל: ככה אני רואה את זה.

איתן כבל: ואם אני הופך את זה למקום שרונן יהיה שם ויהיה שם גם נציג יבואנים, אז מה שקורה פה בוועדה זה אפילו לא הפרומו של מה שהולך להיות שם.

<רונן לוי: לא מפריע לנו שיהיו - - -

איתן כבל: ומה עם השמאים?

איתן כבל: מה עם היבוא המקביל?

איתן כבל: סבתא שלי כבר לא יכולה, היא כבר נפטרה.

איתן כבל: חברים, אני לא קונה את זה, אני רוצה שבעניין הזה.

איתן כבל: ..

איתן כבל: אני לא מוסיף שום דבר, צריך להיות בהיר שזה גוף מקצועי, זה הכול.

איתן כבל: אמרתי משהו לא בסדר?

<חוה ראובני: אנחנו מסכימים.

<איתי עצמון: יש לי הערה קטנה לסעיף קטן (ד) - - -

יעקב פרי: עם כל הכבוד ליבואנים ולמוסכים, אני חושב שהוויכוח פה מיותר.

יעקב פרי: אם הייתה לנו סבלנות והיינו קוראים פרקים יותר ארוכים, גם היינו מבינים חלק מהדברים.

יעקב פרי: כתוב בסעיף 54(א) שהמועצה תייעץ למנהל בעניינים האלה: סירוב לתת רישיון יבואן רכב, התלייתו, ביטולו או סירוב לחדשו; וחובות משווק רכב.

יעקב פרי: אלה הם דברים שצריך בהם שיקול דעת וצריך יכולת מקצועית.

יעקב פרי: אז עזבו את כל הדברים האלה ובואו נעשה מועצה שבאמת תטפל באותם - - -

איתן כבל: בקיצור, לא אינטרסנטים.

יעקב פרי: כן.

יעקב פרי: אני חושב שאחרי שאתה קורא את 54(א), לא צריך לקיים את כל הוויכוח הזה, עם כל הכבוד לכל מי שיושב מסביב לשולחן.

איתן כבל: צודק.

<איתי עצמון: יש לי הערה קצרה לגבי סעיף קטן (ד) - - -

<קריאות: - - -

איתן כבל: מה הבעיה?

איתן כבל: אין לכם נשים?

איתן כבל: אני אביא לך מישהי.

דוד ביטן: עובדות המשרד - - -

איתן כבל: חברים יקרים, אין מצב - - -

<קריאות: - - -

איתן כבל: אבנר, אני לא הכנסתי לך פה את כל המחויבויות שיש היום על פי חוק להכניס פנימה, מיעוטים וכולי – אז תעזוב את זה.

דוד ביטן: האם זה ברור שהמנהל לא יכול להיות חבר במועצה המייעצת, במסגרת ניגוד עניינים?

<חוה ראובני: הם הרי מייעצים לו.

דוד ביטן: אבל צריך שזה יהיה כתוב.

<אבנר פלור: זה כתוב.

יעקב פרי: אם מייעצים למנהל אז הוא לא יכול להיות חבר.

דוד ביטן: אני יודע שלא, אבל מה אם השר ימנה - - -

<איתי עצמון: אני חושב שזה ברור.

<אבנר פלור: זה ברור.

איתן כבל: אדוני, בבקשה.

<יקי אנוך: אני יקי אנוך, מאיגוד יבואני הרכב.

<יקי אנוך: יש בחוק הזה מספר מועצות מייעצות, לא אחת.

<יקי אנוך: במועצה מייעצת לנושא מוסכים יש חברים מאיגוד המוסכים, במועצה מייעצת לנושא שמאים יש חברים מאיגוד השמאים, ולכן לא יכול להיות שבמועצה המייעצת שמתעסקת בלב לבו של העניין, ביבוא רכב, לא יהיה חבר שהוא נציג איגוד יבואני הרכב.

<יקי אנוך: עכשיו, הממונה על ההגבלים טען, עד כמה שהבנתי, לא באופן ישיר, שהוא לא רוצה שייווצר שולחן משותף שיישב בו יבואן.

<יקי אנוך: אז איגוד יבואני הרכב יכול לשגר לוועדה הזאת מישהו שהוא לא יבואן, ואז יימנע הנושא הזה של שולחן משותף או כל דבר אחר.

<יקי אנוך: אני הייתי חבר במועצה הזאת כמה קדנציות, והיא דנה בדברים מאוד משמעותיים בענייני יבוא רכב ושוק הרכב, ולכן חשוב שיהיה שם מישהו שיגיד את הדברים.

דוד ביטן: אז תפנו לשר והוא ימנה.

דוד ביטן: לא כתוב שהוא לא יכול למנות.

<דידי רוזנפלד: הוא לא יכול, יש שבעה וכתוב מיהם.

דוד ביטן: שני נציגי ציבור, שאחד מהם יהיה היבואנים.

איתן כבל: חברים יקרים, דוד, אני חלוק עליכם, אני כבר ישבתי בגופים שאחר כך כל היום היו בהם מלחמות.

איתן כבל: אם זה מה שהשר יראה לנכון, אני לא מתערב לו, אבל זה מה שאנחנו מצביעים, נקודה.

איתן כבל: דוד, פרי, מי בעד 53?

עיסאווי פריג': נשים – 25% לפחות.

דוד ביטן: עשינו שתיים.

איתן כבל: לפחות שתיים.

עיסאווי פריג': אז מתקנים את זה?

איתן כבל: כן.

<איתי עצמון: ההצעה תיכנס לנוסח.

<איתי עצמון: יש לי הערה קצרה נוספת, לעניין סעיף קטן (ד), "הודעה על מינוי חברי המועצה תפורסם ברשומות".

<איתי עצמון: מאחר שלא אחת אין באתרי אינטרנט של משרדי הממשלה פרסום לגבי ההרכב העדכני של חברי המועצה – במועצות שונות או בוועדות מייעצות שונות – אז אני מציע שבנוסף לכך יפורסם הרכב עדכני של חברי המועצה באתר המשרד; וגם שהודעה על מינוי חברי המועצה – בנוסף על הפרסום ברשומות תפורסם גם באתר המשרד.

איתן כבל: מקובל.

איתן כבל: יורם, בבקשה.

<יורם בונן: בהמשך למה שאמר חבר הכנסת ביטן, אם אפשר, אז להבהיר שנציגי הציבור, יכול שאחד מהם יהיה נציג היבואנים.

איתן כבל: לא, אני לא - - -

<יורם בונן: אחרת זה לא נציג ציבור.

<יורם בונן: אם אין התנגדות עקרונית, אז נשאיר לשר את שיקול הדעת.

<קריאות: - - -

איתן כבל: יבוא השר ויחליט, אני לא אומר לו את מי לשים.

<קריאות: - - -

<רונן לוי: לנו לא אכפת שכפיצוי הם יבואו למועצה שלנו.

דוד ביטן: בגלל שכתוב "נציג ציבור", היבואן לא יכול להיות, אין ויכוח על זה.

איתן כבל: חברים, מי בעד סעיף 53?

איתן כבל: הצבעה בעד אישור הסעיף – פה אחד סעיף 53 אושר, בכפוף לתיקונים שנאמרו לפרוטוקול.

איתן כבל: הסעיף התקבל, עם שני התיקונים שנאמרו.

איתן כבל: 53א, בבקשה.

איתן כבל: מי בעד?

איתן כבל: הצבעה בעד אישור הסעיף – פה אחד סעיף 53א אושר.

איתן כבל: 53א אושר.

איתן כבל: הלאה, 53ב.

איתן כבל: איתי, בבקשה.

<איתי עצמון: אני מציע בסעיף קטן (ב), בהתאם לדברי חקיקה מעודכנים יותר מהשלב שבו נוסח הסעיף הזה, שנקבע שהשר יפעל למינוי חבר אחר במקום החבר שהתפטר או חדל לכהן בהקדם האפשרי, כדי שלא ייווצר מצב שיש הרכב חסר.

איתן כבל: ברור.

איתן כבל: מי בעד?

איתן כבל: הצבעה בעד אישור הסעיף – פה אחד סעיף 53ב אושר, בכפוף לתיקונים שנאמרו לפרוטוקול.

איתן כבל: הסעיף אושר.

איתן כבל: ניגוד עניינים, בבקשה.

<אבנר פלור: המועצה לא התכנסה המון-המון זמן, אבל - - -

יעקב פרי: אז אנחנו מדברים על איזשהו דבר שהוא - - -

<אבנר פלור: אמרתי, זה לא שכל שבוע או כל חודש מכנסים, אלא יש מקרים חריגים ומיוחדים שמצריכים את כינוס המועצה.

דוד ביטן: פעם בכמה זמן?

<אבנר פלור: הרבה זמן.

עיסאווי פריג': מאז שאתה בתפקיד כמה פעמים היא התכנסה?

<אבנר פלור: היא התכנסה.

<קריאות: - - -

<אבנר פלור: אם אין נושאים אז על מה אני אכנס.

<אבנר פלור: כי הוא רוצה שאנחנו נחייב שהם יתכנסו - - -

איתן כבל: לא, אפילו להתרענן בחומרים.

<יקי אנוך: המועצה התכנסה שלוש פעמים בחמש שנים.

איתן כבל: מי בעד 53ג?

איתן כבל: הצבעה בעד אישור הסעיף – פה אחד סעיף 53ג אושר.

איתן כבל: הסעיף אושר.

איתן כבל: 53ד, בבקשה.

<איתי עצמון: אני חושב שזה צריך להיות "עובדי ציבור".

<חוה ראובני: נכון.

דוד ביטן: איזה מתנות הם יכולים לקבל אם הם מתכנסים פעם בשמונה שנים?

איתן כבל: הלאה.

איתן כבל: מי בעד 53ד, כולל התיקון שציין איתי?

איתן כבל: הצבעה בעד אישור הסעיף – פה אחד סעיף 53ד אושר, בכפוף לתיקונים שנאמרו לפרוטוקול.

איתן כבל: אושר.

איתן כבל: מי בעד?

עיסאווי פריג': אז יכולים להתפטר שלושה אנשים ויישארו ארבעה אנשים וזה ירוץ?

<חוה ראובני: כל זמן שיש עדיין רוב.

עיסאווי פריג': אבל לפני כן, בהחלטות, הדגשתם שצריך להיות אחד מכל קבוצה משלוש הקבוצות שמיניתם, וזה לא מתיישב עם הסעיף הזה.

איתן כבל: אבל בשביל זה קבענו סעיף נוסף שאומר - - -

<חוה ראובני: יש לזה מענה ב-55, יש שם הגבלה על הסמכויות לקבל החלטות מבחינת ההרכב.

עיסאווי פריג': אני שואל שאלה פשוטה.

עיסאווי פריג': המענה שאת אומרת ב-55...

עיסאווי פריג': אמרת שבכל קטגוריה צריך להיות חבר, נכון?

עיסאווי פריג': זה לא מתיישב עם 53ה, כי במידה שקטגוריה שלמה התפטרה - - -

<לאה ורון: תסתכל על 53ב.

עיסאווי פריג': אז זה סותר את - - -

<חוה ראובני: זה לא סותר, המשמעות של זה היא - - -

עיסאווי פריג': איתי, זה לא סותר?

<איתי עצמון: לא.

<חוה ראובני: המועצה לא תוכל לשבת.

עיסאווי פריג': אתה מבין?

עיסאווי פריג': אנחנו עושים מעצמנו צחוק.

איתן כבל: לא, לא, עיסאווי, כשאתה בונה מועצה.

איתן כבל: ..

איתן כבל: דרך אגב, פה יחסית סגרו את זה מכל הכיוונים.

איתן כבל: אתה בונה מועצה ולוקח בחשבון שאנשים סיימו את תפקידם, התפטרו, הלכו - - -

יעקב פרי: לא, אבל היא כותבת אחר כך שזה לא רוב, אלא שצריך להיות נציג של כל אחת מהקבוצות, זה כתוב.

עיסאווי פריג': איתי, תענה לי.

<איתי עצמון: סעיף 53ה, לפי מה שאני מבין, אמור לעסוק בעצם קיום המועצה.

<איתי עצמון: כלומר, קיום המועצה לא פוקע אם חלק מהחברים לא מכהנים.

<איתי עצמון: לאחר מכן יש סעיף שנוגע לאיך מתקבלות ההחלטות.

עיסאווי פריג': לא, אתם לא מבינים אותי.

איתן כבל: אני הבנתי בדיוק, תאמין לי.

איתן כבל: מה שאני מנסה להגיד לך זה שיש פה שני תהליכים.

איתן כבל: יש תהליך קיום, כלומר מהי מועצה - - -

עיסאווי פריג': היא אמנם קיימת, אבל אם היא לא יכולה להתכנס אז מה - - -

איתן כבל: רגע, סליחה, יש פה - - -

<חוה ראובני: ואז קבענו שהשר חייב למנות - - -

איתן כבל: יש פה שני דברים.

איתן כבל: א', יש את החיוב למנות לאלתר.

איתן כבל: מעבר לזאת, יש את השלב של ההחלטות.

יעקב פרי: ויש גם ממלא מקום.

איתן כבל: נכון, יש גם ממלא מקום.

איתן כבל: ויש את השלב של ההחלטות, שאומר שאתה לא יכול לקיים כל החלטה בכל פורום בכל זה.

איתן כבל: .. הלאה, מי בעד 53ה?

יעקב פרי: המועצה לא תתכנס בכלל, נכון?

יעקב פרי: הדבר הכי חשוב זה שהמועצה לא תתכנס בכלל.

איתן כבל: לא, לא, היא תתכנס הרבה הפעם.

<אבנר פלור: החוק הזה יכנס אותה הרבה.

איתן כבל: מי בעד 53ה?

איתן כבל: הצבעה בעד אישור הסעיף – פה אחד סעיף 53ה אושר.

איתן כבל: אושר.

איתן כבל: 54, בבקשה.

איתן כבל: מי בעד?

<רונן לוי: רגע, רצינו להכניס שהם גם יוכלו לטפל בסעיפים 51 ו-52 אם יש שינויים בדרך.

<רונן לוי: נגיד שהסעיפים האלה לא יעזרו לתחרות, אז שנוכל לפנות למועצה המייעצת ולתקן בהמשך.

<רונן לוי: כלומר, שבעצם נוכל דרך המועצה המייעצת לטפל בבעיות והמועצה תוכל לדון בהן.

איתן כבל: אני לא מתחבר למה שאתה אומר.

איתן כבל: לא שאני לא מתחבר במובן העקרוני, אבל תביאו לנו...

איתן כבל: ואם צריך, נעשה נושא חדש.

<רונן לוי: לא, אני אומר שהסעיפים - - -

איתן כבל: רונן, אני לא מונע מכם את האפשרות להביא את זה.

איתן כבל: .. רונן, אתה גם מעלה עניין, גם לא אושרו - - -

<רונן לוי: הבנתי, הבנתי.

עיסאווי פריג': אבל עצם העובדה שציינו סעיפים, בגלל זה הוא - - -

איתן כבל: חברים יקרים, אמרתי שאם צריך לעשות רביזיה נעשה רביזיה, זה לא בעיה, זה עניין טכני.

איתן כבל: אם הוא ישכנע אותנו שהעניין נכון.

איתן כבל: מי בעד 54?

איתן כבל: הצבעה בעד אישור הסעיף – פה אחד סעיף 54 אושר.

איתן כבל: 54 אושר.

יעקב פרי: יש כאן קצת חוסר הבנה שלי.

יעקב פרי: מצד אחד השר קובע את סדרי העבודה, מצד שני היושב-ראש קובע את סדרי העבודה – אני לא מבין את זה.

<איתי עצמון: הוא רשאי לקבוע.

<איתי עצמון: אם הוא לא קבע או עד שהוא לא קבע, הגוף הזה יקבע לעצמו את סדרי העבודה.

<איתי עצמון: ככה זה מקובל בהרבה מועצות וגופים קולגיאליים, שהם קובעים לעצמם את סדרי העבודה, אלא אם כן יש בחוק או בתקנות הוראות לעניין זה.

יעקב פרי: לא מספיק עקרוני בשביל לריב על זה.

איתן כבל: מי בעד?

איתן כבל: הצבעה בעד אישור הסעיף – פה אחד סעיף 55 אושר.

איתן כבל: אושר.

איתן כבל: הלאה.

<איתי עצמון: לפני שאת ממשיכה לקרוא אני מציע להגיד במשפט על איזה רישיון מדובר.

<איתי עצמון: מדובר על יבוא רכב ביבוא אישי.

<חוה ראובני: הכוונה כאן היא למצב של יבוא אישי.

<חוה ראובני: היבוא האישי הוא הליך מורכב ולא פשוט, ובפועל התפתח עיסוק בתיווך: אנשי מקצוע כאלה ואחרים שנותנים שירות לאנשים שמעוניינים לייבא רכב ביבוא אישי.

<חוה ראובני: ולכן אנחנו מבקשים להסדיר את העיסוק הזה ולגדור אותו.

יעקב פרי: זה עיסוק נוסף לכל הקבוצות שהגדרנו בהתחלה, כמו יבואן זעיר וכולי?

<חוה ראובני: זה רק יבוא אישי.

<אבנר פלור: הוא לא יבואן, הוא רק מתווך, מתווך ליבוא אישי.

<חוה ראובני: הוא נותן שירות למי שמבקש לעשות יבוא אישי.

<חוה ראובני: אם אני רוצה לקנות רכב מתוצר שיש בארץ אבל דגם שלא מביאים לארץ ואני לא יודעת למצוא אותו, אני לא יודעת לעשות את העסקאות, אני לא יודעת לטפל במכס וכל שאר הפרוצדורה – אז יש מישהו שיעשה את זה בשבילי.

<חוה ראובני: זה קיים גם היום, רק בלי הסדרה.

<חוה ראובני: ולכן אנחנו מסדירים את זה כמקצוע בתחום הרכב.

יעקב פרי: איזה בחינות עיוניות?

<חוה ראובני: הידע בתחומים המקצועיים שרלוונטיים – בדין, במיסוי - - -

יעקב פרי: ממש יש מבחנים?

<חוה ראובני: יהיו מבחנים, היום זה עוד לא קיים.

<אבנר פלור: בחינות רישוי בעצם.

<חוה ראובני: מכיוון שדיברתי שלגבי כל הרישיונות אנחנו נביא הצעה מקיפה על תקופות המעסיק, אני מבקשת להשמיט את (ג) כרגע.

<אבנר פלור: הוא מדבר על תוקף הרישיון.

יעקב פרי: גברתי, בבקשה.

<אינגריד הר אבן: יש לי הערה לגבי הביטוי "פושט רגל", שמופיע לאורך כל החוק.

<אינגריד הר אבן: יש עכשיו חקיקה חדשה שלפיה אפשר לקבל הפטר גם בהוצאה לפועל, בלי ללכת להליכי פשיטת רגל – ואני חושבת שאתם צריכים להתייחס גם לאופציה הזאת.

<אינגריד הר אבן: מישהו יודע על מה אני מדברת?

<קריאות: כן.

<אינגריד הר אבן: אי אפשר לדבר רק על פושט רגל ולא לדבר על המסלול השני שהמחוקק כרגע עשה.

<אינגריד הר אבן: אם הרעיון הוא שמישהו שהוא פושט רגל או דמוי פושט רגל או בהליכי הפטר בהוצל"פ וכולי – אתם צריכים לכלול גם את זה.

<אינגריד הר אבן: זאת הערה רוחבית לאורך כל החוק.

יעקב פרי: משרד המשפטים, תבדקו את זה.

יעקב פרי: לי יש הערה.

יעקב פרי: בשביל מה צריך את הבחינות העיוניות האלה?

יעקב פרי: הוא לא פושט רגל, יש לו עסק או שהוא בתאגיד של עסק והוא רוצה לעזור לי.

יעקב פרי: אני רוצה לייבא רכב ואני באמת לא יודע, אז אני רוצה שהוא יסדיר לי את העניין – למה אנחנו צריכים בחינות תאוריה חדשות במדינת ישראל?

<לאה ורון: שאחר כך גם יפריטו אותן.

יעקב פרי: אם תגידו לי שזה מקצוע שעשרות, מאות או אלפים עוסקים בו, זה כבר סיפור אחר.

יעקב פרי: אבל אם זה משהו פרטני, תסבירו למה אנחנו צריכים בחינות עיוניות.

יעקב פרי: זה קצת נפלא מבינתי.

<אבנר פלור: כמו שנאמר כאן, ההליך של יבוא אישי הוא הליך מורכב; מדובר במילוי טפסים, הכרת החקיקה, הכרת הדרישות, מיסוי - - -

יעקב פרי: אז אל תאשר לו אם הוא לא עמד בכל התנאים.

<אבנר פלור: אבל הוא בעצם היועץ לאותו אחד שמייבא יבוא אישי.

<אבנר פלור: ואם הוא יועץ, אתה מצפה ממנו שלפחות יכיר את החקיקה, יכיר את הדרישות, את המיסוי.

<אבנר פלור: בסך הכול אנחנו רוצים שכן יהיו סיוע ותמיכה לאותו אחד שרוצה לייבא, ובעצם המבחן הוא אחד - - -

יעקב פרי: אני לא רוצה להכניס כל מיני.

יעקב פרי: .. הרי מאכערים קיימים היום, עושים את זה היום, נכון?

<אבנר פלור: כן.

יעקב פרי: ועושים את זה באמצעות מאכערים, הרי לא כל אחד הולך לאיגוד יבואני הרכב, אלא עושים כל מיני קומבינות.

יעקב פרי: ואתם רוצים להסדיר את זה, נכון?

<אבנר פלור: נכון.

יעקב פרי: השאלה אם הסדרת העניין הזה מצדיקה להכניס שוב מסלול שלם של בחינות עיוניות.

איתן כבל: סליחה, איזה בחינות עובר יבואן?

<אבנר פלור: ליבואן אין בחינות מסוימות, אבל כאן זה מתווך.

<חוה ראובני: הוא נותן שירות להדיוט.

<אבנר פלור: הוא נותן שירות לאחד שרוצה לייבא.

איתן כבל: חברים, אני הבנתי.

איתן כבל: אבל בסוף, בראש חברה יש מישהו שמביא.

איתן כבל: אני מנסה להבין, בחינות עיוניות למתווך, מה הוא...

<חוה ראובני: מתווך מקרקעין גם צריך לעבור בחינות.

איתן כבל: אל תשווי.

<חוה ראובני: ברור שזה קטן יותר, אבל עדיין יש לנו כאן - - -

איתן כבל: זה לא עניין של קטן, זה בכלל עולם אחר.

<חוה ראובני: נכון, אבל עדיין יש...

<חוה ראובני: אני מניחה שאבנר יוכל לספר על תלונות ובעיות שנתגלו.

<חוה ראובני: בעצם יש לנו כאן הדיוט שעושה עסקה יקרה מול גורמים בחו"ל ומי שמלווה אותו בתהליך הזה אומר לו מה הוא יכול לקבל, מה הוא לא יכול לקבל, כמה זה צפוי לעלות לו, כמה זמן זה ייקח, מה האפשרויות העומדות לפניו.

<חוה ראובני: אז לפחות שהאיש הזה יוכיח שהוא מתמצא בחקיקה, במסים, בתקינה.

<אבנר פלור: בחידושים.

<דידי רוזנפלד: בחינות, אגרה, רישיון – אחרת איך ייקחו?

עיסאווי פריג': עושים לכם את החיים קשים, זה בסדר.

איתן כבל: אני מבין מאיפה זה בא - - -

<אבנר פלור: הוא יועץ.

<אבנר פלור: הוא בעצם יועץ לאותו אחד שרוצה לייבא רכב ביבוא אישי.

<אבנר פלור: ביבוא אישי הוא לא מכיר את החקיקה, הוא לא מכיר את התקינה - - -

יעקב פרי: אם זה נהפך אצלו למקצוע, אתה צודק.

יעקב פרי: אבל אם זה מקרה חד-פעמי - - -

<חוה ראובני: אבל זה כן מקצוע.

יעקב פרי: זה מקצוע?

יעקב פרי: אז אין לי בעיה.

עיסאווי פריג': אתם מדברים על תחרות בעוד שאם אני רוצה לייבא רכב אני צריך לעמוד במבחן?

<איתי עצמון: לא, אם אתה רוצה לייבא רכב ביבוא אישי אתה לא צריך; כאן מדובר על העיסוק בתיווך.

עיסאווי פריג': על הזעיר גם?

<חוה ראובני: לא, יבוא אישי.

עיסאווי פריג': רק יבוא אישי?

עיסאווי פריג': הזעיר לא צריך?

<חוה ראובני: לא.

איתן כבל: חברים, מה אני אגיד לכם...

יעקב פרי: השאלה אם זה לא יעכב - - -

<אבנר פלור: הוא יכול לייבא רכב גם בלי מתווך.

יעקב פרי: בסדר, אבל אם אני ארצה שמישהו יעזור לי, אז אם הוא לא יעבור בחינות הוא לא יוכל לעזור לי.

עיסאווי פריג': אני מצטרף אליו, (2) לא מתיישב לי בינתיים.

איתן כבל: והשר מבין את כל החומר?

איתן כבל: השר עצמו כבר מוסמך לתיווך?

<חוה ראובני: השר יקבע שהבחינות צריכות לעסוק בדין, בתקינה - - -

עיסאווי פריג': השר, השר, השר.

עיסאווי פריג': השר הוא נצחי - - -

<חוה ראובני: אנחנו לא מדברים על בחינות לשכת רואי חשבון, שזה משהו - - -

איתן כבל: השר לא נצחי, כץ נצחי.

עיסאווי פריג': החוק לפי מידותיו.

עיסאווי פריג': אני נגד זה.

יעקב פרי: אני כבר יודע מה יהיה.

יעקב פרי: אתם תחייבו את אלה שעוסקים במקצוע הזה, שיכול להיות שיש בזה היגיון, אבל אז יעוף בג"ץ למה לא מחייבים גם את יבואני הרכב - -

איתן כבל: נכון.

יעקב פרי: - - ואחר כך יעוף בג"ץ למה את המוסכים של היבואנים לא מחייבים לעשות את הבחינות האלה, ואז אנחנו נפתח פה איזשהו דומינו - - -

<אבנר פלור: לא, ליבואני הרכב יש מערך של אנשי מקצוע - - -

יעקב פרי: חבר'ה, אני לא נגד, אני בעד כל מה שאפשר להסדיר, אבל - - -

איתן כבל: אנשי המכירות של החברה עוברים בחינות עיוניות אצלכם?

<קריאה: ודאי.

<אבנר פלור: לא אצלנו.

<קריאה: לא אצלם, אבל עוברים.

<לאה ורון: כמו כל עובד של חברה.

איתן כבל: למה לא?

<חוה ראובני: אני מסדירה את היבואן, את העסק, את זה שהוא נותן שירות, לא את הפרט הבודד.

איתן כבל: חוה, את לא מקשיבה לעצמך.

איתן כבל: פה אתה נותן אישור למומחיות.

איתן כבל: שם אתה צריך לתת...

איתן כבל: כמו שאמר איתי, יש את ההרשאה לחברה ואחר כך את המומחיות.

איתן כבל: אתה יכול להגיד שאתה מסמיך את היבואן לעשות את המבחנים וזה.

איתן כבל: .. מה אני מנסה להגיד לכם?

איתן כבל: אנחנו סתם מעמידים פה.

איתן כבל: .. וואלה, אני מציע את הדבר הבא:

איתן כבל: אם יסתבר בחלוף הזמן ש - - -

<זאב פרידמן: כבר הסתבר לכאורה.

איתן כבל: זאב, בבקשה.

<זאב פרידמן: אני זאב פרידמן, מהמועצה הישראלית לצרכנות.

<זאב פרידמן: אדוני היושב-ראש, הייתה ועדה של משרד התחבורה שדנה בנושא של יבוא אישי של רכב.

<זאב פרידמן: בוועדה הזאת הופיעו הרבה מאוד גורמים, גם ממשלתיים וגם חוץ-ממשלתיים, שהציגו עובדות לגבי אותם אנשים שמתווכים רכבים.

<זאב פרידמן: א', חלקם היו יבואנים לכל דבר ועניין, רק בלי רישיון ובלי שום דבר.

<זאב פרידמן: ב', הבעיה העיקרית הייתה.

<זאב פרידמן: .. מה זה מתווך?

<זאב פרידמן: הוא לוקח רכב בחו"ל, הוא מביא אותו לארץ, כשהוא קושר את הצרכן בעסקה.

<זאב פרידמן: כאשר הצרכן קשור בעסקה, אז זה שפתאום הוא צריך להחליף פנסים כי הוא לא יודע שהתקינה האמריקאית לא מתאימה לארץ, או זה שפתאום אומרים לו "אדוני, תשלם לי עוד כך וכך כסף, כי אתה צריך לשלם במכס אני לא יודע עוד איזה סכום".

<זאב פרידמן: ..

<זאב פרידמן: לכן אני צריך בן אדם שאני יכול לסמוך עליו כאשר הוא אומר לי שזה יעלה לי כך וכך.

איתן כבל: אנחנו השתטחנו, זהו, נכנענו.

איתן כבל: אדוני, בבקשה.

<שמואל השמשוני: שמי השמשוני.

<שמואל השמשוני: אני עסקתי - - -

איתן כבל: מה תפקידך?

<שמואל השמשוני: יש לי מוסך ב-35 השנים האחרונות.

<אבנר פלור: עסקת ביבוא רכב?

<שמואל השמשוני: עסקתי במכירת רכב, עסקתי בתיווך של רכב.

<שמואל השמשוני: במדינת ישראל, בשנה נמכרות כ-600,000 מכוניות בנושא של טרייד-אין.

עיסאווי פריג': נושא הדו-קיום מתקיים אצלך?

<שמואל השמשוני: אני יכול להראות לך את סבי, שמופיע לו בתעודה שהוא פלסטינאי.

עיסאווי פריג': במוסכים חייב להתקיים דו-קיום.

<שמואל השמשוני: הנושא מתקיים.

<שמואל השמשוני: עכשיו, הנקודה היא כזאת.

<שמואל השמשוני: מצד אחד – אולי זה יישמע מוזר – אין לי שום בעיה שמתווכים של רכב, משרד התחבורה יאשר אותם.

<שמואל השמשוני: אבל אני מבקש שני דברים.

<שמואל השמשוני: אחד, שהוא יאשר גם את המוכרים של מכוניות משומשות.

<שמואל השמשוני: מכיוון שבתיווך של - - -

<חוה ראובני: יש על זה פרק שלם בהמשך.

<שמואל השמשוני: דבר שני, אם כבר נותנים להם חובות אז שייתנו להם גם זכויות.

<שמואל השמשוני: מכיוון שאנחנו כל הזמן לוקחים מהדירקטיבה האירופאית, אז שיראו מה עושים שם עם מתווכים, איזה זכויות נותנים להם.

<שמואל השמשוני: למשל, נותנים להם לרכוש את הרכב עבור הבן אדם, לבצע לו את כל הפעולות, בעוד שפה אנחנו מעקרים אותו, לא נותנים לו לעשות כלום.

<רון מלכה: הוא רק יועץ.

<שמואל השמשוני: זאת אומרת, לא נותנים לו להשתמש בידע שהוא צריך להיבחן עליו, לא נותנים לו שום זכות.

<שמואל השמשוני: אם תקראו את החוק תראו שהדבר היחיד שנותנים לו לעשות זה לנשום אוויר, כל היתר אסור לו.

<קריאה: ולקחת כסף.

<שמואל השמשוני: ולקחת כסף, כן.

<שמואל השמשוני: תשמע, אנחנו עדיין לא הגענו למצב שאנחנו מוכרים 36,000 מכוניות בחודש.

<שמואל השמשוני: אני פעם אחרונה תיווכתי ליבוא אישי לפני חמש שנים, מכיוון שהתרגום של משרד התחבורה היה כזה שאסר עלינו לעסוק בעניין.

<שמואל השמשוני: הגענו עם זה לבג"ץ, והוא אמר שייתנו לוועדה הזאת אפשרות - - -

יעקב פרי: לאיזו ועדה?

יעקב פרי: למועצה?

<שמואל השמשוני: לא, לוועדה הזאת, לכנסת.

איתן כבל: הבנו, תודה.

איתן כבל: חוה, בבקשה.

עיסאווי פריג': גם לי יש משהו להגיד.

עיסאווי פריג': חוה, את אומרת שהוא אינו פושט רגל, אבל מה, מותר לו להיות עבריין?

עיסאווי פריג': מותר לו להיות - - - ?

<איתי עצמון: לא, יש סעיף כללי שמאפשר לסרב לתת רישיון בשל הרשעה בעבירה.

<איתי עצמון: זה נמצא בפרק ב', שעוסק בהוראות כלליות שיחולו על כל בעלי הרישיונות.

איתן כבל: חוה, תעני להשמשוני.

<חוה ראובני: מאחר שהוא לא אמר איזה זכויות הוא מבקש - - -

<רון מלכה: אני אעזור לך - - -

<חוה ראובני: אם הכוונה היא שהוא גם זה שירכוש את הרכב, אז זה כבר יבואן זעיר.

<שמואל השמשוני: לא.

<חוה ראובני: אז אני לא יודעת - - -

איתן כבל: רון, בבקשה.

<רון מלכה: אני רון מלכה, מ"קשת ליס".

<רון מלכה: אני רוצה לסייע לעמיתי שמואל השמשוני, שפשוט קצת מתרגש.

<רון מלכה: הוא אומר שמה שאתם אמרתם זה שהוא צריך להיות יועץ.

<רון מלכה: כי מצד אחד חלות עליו כל מיני חבויות של יועץ, למשל אם הוא נתן ייעוץ לא נכון.

<רון מלכה: מצד שני, אתם לא נותנים לו שום סמכות, למשל, ללכת למכס ולדרוש מהם pre-ruling – "הנה הפרופורמה של האוטו שאני הולך להביא, תגידו לי כמה אני אצטרך לשלם".

<רון מלכה: המכס מסרב לעשות pre-ruling ולנו אין שום מעמד.

<רון מלכה: אם אני מחר בבוקר רוצה להביא רישיון של מתווך ביבוא אישי, לא יהיה לי שום מעמד מול המכס, אני לא אוכל לעשות שום דבר.

<רון מלכה: דבר שני, למה הוא צריך לשלם את האוטו?

<רון מלכה: אם אתם סומכים עליי ומעבירים אותי בחינות ואתם בודקים שאני לא עבריין ולא כלום - - -

איתן כבל: הבנתי, רון.

איתן כבל: חברים, אני לא עובד במכס.

איתן כבל: אנחנו מאשרים את זה, ואתם תשבו איתם או תכינו להם נייר, ואם יהיה משהו שאנחנו נחשוב שצריך להוסיף בעניין, אז נוסיף.

איתן כבל: הלאה.

<איתי עצמון: סעיף 56 אושר?

איתן כבל: לא, עוד לא אמרתי.

יעקב פרי: הוא עוד לא הביא את זה להצבעה.

איתן כבל: איתי, אמרת שיש לך הסתייגויות ל-(ב).

<איתי עצמון: רציתי לשאול לגבי סעיף קטן (ב).

<איתי עצמון: מדוע לאסור עליו לעסוק בתיווך ביבוא רכב מחוץ למסגרת עבודתו בתאגיד?

<חוה ראובני: אנחנו חששנו פה מניגודי אינטרסים.

<איתי עצמון: האם זה לא עניין של יחסי עבודה בין אותו מתווך לבין התאגיד שבו הוא עובד?

איתן כבל: בדיוק.

<איתי עצמון: למה זה דבר שצריך לקבוע בחקיקה?

<חוה ראובני: א', זה ניגוד אינטרסים שהוא יותר עמוק.

<חוה ראובני: כי אם הוא במסגרת תאגיד שאולי יש לו רישיון כיבואן, וזה בעצם יבוא שלם לכל דבר ועניין, יבוא מסחרי שמתחפש לתיווך, אז זה יוצר מבנים מורכבים.

איתן כבל: מי בעד 56(א) ו-(ב)?

איתן כבל: הצבעה בעד אישור הסעיף – פה אחד סעיף 56 אושרו.

איתן כבל: אושר.

איתן כבל: מי בעד?

איתן כבל: הצבעה בעד אישור הסעיף – פה אחד סעיף 56א אושר.

איתן כבל: אושר.

עיסאווי פריג': מה אישרתם ב-56?

איתן כבל: שבן אדם יהיה ישר.

עיסאווי פריג': אני מגיש רביזיה על 56(א)(2).

איתן כבל: הלאה, 57.

<איתי עצמון: אני לא בטוח לגבי התיבה "התנהלות תקינה של עבודתו" לאחר שמבקשים למחוק את הנושא של אתיקה מקצועית.

<איתי עצמון: על איזה כללים בעצם מדובר?

<איתי עצמון: הוראות מקצועיות, להבדיל מכללי אתיקה מקצועית?

<חוה ראובני: אנחנו מדברים על גילוי נאות, על הימנעות מניגודי אינטרסים - - -

<איתי עצמון: אני חושב שזה במסגרת כללי אתיקה.

<איתי עצמון: השאלה אם יש משהו נוסף על מה שהזכרת עכשיו שאמור להיכלל במסגרת הוראות מקצועיות?

<חוה ראובני: אני חושבת בעיקר על גילוי.

<אבנר פלור: בעיקר גילוי נאות.

<איתי עצמון: אני חושב שזה יכול לבוא בגדר ההסמכה שאושרה בוועדה בסעיף 17 להצעת החוק, שעניינה כללי אתיקה מקצועיים.

<איתי עצמון: אלא אם כן אתם חושבים שיש הוראות מקצועיות שצריך לקבוע.

<אבנר פלור: אתה צודק, האתיקה ב-17 פותרת את הבעיה.

<חוה ראובני: אתה מציע שינוי נוסח?

<איתי עצמון: מאחר שישנה הסמכה בסעיף 17 להצעת החוק לעניין אתיקה מקצועית, סעיף 57 יכול לעסוק בהסמכת השר לקבוע חובות שיחולו על בעל הרישיון לתיווך ביבוא רכב, וככל שיהיה צורך בכך, השר יוכל להתקין תקנות - - -

איתן כבל: אז אנחנו מאשרים את 57?

<איתי עצמון: כן, עם התיקון.

איתן כבל: אני מעלה להצבעה את 57, עם התיקונים.

עיסאווי פריג': מה הנוסח הסופי?

<איתי עצמון: השר רשאי לקבוע חובות שיחולו על מתווך ביבוא רכב.

<שמואל השמשוני: וזכויות?

איתן כבל: אמרנו כבר, חברים.

איתן כבל: מי בעד?

איתן כבל: הצבעה בעד אישור הסעיף – פה אחד סעיף 57 אושר, בכפוף לתיקונים שנאמרו לפרוטוקול.

איתן כבל: אושר.

איתן כבל: הלאה, 57א.

קוראת: זה על פי בקשת רשות המסים, שלפיה סעיף 13(א) לא מכסה את המצב של מסמכי יבוא שהיו בהם הצהרות כוזבות.

איתן כבל: מה, הצעתם בחקיקה הקודמת לעבור בירוק ובמס הכנסה לא ראו את זה?

<חוה ראובני: אני מניחה שהם יכולים לתת דוגמאות יותר טוב ממני ולפרט את הצרכים, אבל זה בוודאי מדבר על מצב שלא מכוסה ב-13(א).

<דני דרגוצקי: אני דני דרגוצקי, ממינהל המכס.

<דני דרגוצקי: הסעיף הזה בא לענות על צורך שנוצר מניסיון נצבר שלמדנו בשנים האחרונות, שבו רוב הרכב ביבוא אישי שמבוצע בשנים האחרונות מבוצע על ידי מתווכים שהם כיום לא מוסדרים ולא מורשים, ולצערנו היבוא הזה מתבצע תוך כדי הצהרות כוזבות למשרד התחבורה ולמכס.

<דני דרגוצקי: לצערנו רוב רובו של היבוא הזה בוצע בדרך הזאת, זה לא היוצא מהכלל.

איתן כבל: אבל למה זה מצריך סעיף נפרד?

איתן כבל: למה צריך סעיף מיוחד?

<דני דרגוצקי: זה בא לתת סעיף מפורש שיגן בסופו של דבר על הצרכן - - -

איתן כבל: כן, אבל כל מי שמרמה, מתחמן או לא עומד בכללים.

איתן כבל: .. אתה מבין?

איתן כבל: השאלה שלי היא למה צריך סעיף מיוחד למכס?

איתן כבל: מה ההבדל בין זה לבין אי-עמידה בכל דבר אחר?

<דני דרגוצקי: אנחנו מדברים כאן על רישיון לתיווך ולא על רישיון יבוא או רישיון ליבוא אישי.

<דני דרגוצקי: יש פה רישיון ספציפי לתיווך בכלי רכב.

<דני דרגוצקי: זאת אומרת, לא ניתן להתלות פה רישיון של יבואן - - -

איתן כבל: דני, אתה לא הבנת אותי.

איתן כבל: אני שואל למה פתאום צריך סעיף רק למכס?

<דני דרגוצקי: המקום המתאים יותר להכניס את זה, לדעתנו, זה בסעיף 13(א).

<דני דרגוצקי: אבל בגלל שלא נכנס שם סעיף כזה - - -

איתן כבל: יכול להיות שאם אחזור ל-13 אני אגיד שנחה דעתי.

איתן כבל: אבל פה, כשאתה מייחד סעיף מיוחד למכס...

איתן כבל: הרי יש אלף ואחת תקנות שיכולות להיות, ומי שלא עומד בדין, המנהל רשאי ל...

<דני דרגוצקי: אני מבין את זה, ואנחנו באמת חשבנו שאפשר לשנות קצת את הנוסח של הסעיף, כך שבמקום - - -

איתן כבל: אני לא מבין במה אתם מיוחדים.

<דני דרגוצקי: אנחנו שותפים מלאים בנושא היבוא של כל דבר, גם כלי רכב, למדינת ישראל, ויש לנו ניסיון שנצבר בתחום ואנחנו בסך הכול רוצים לעזור.

איתן כבל: אין מחלוקת, אבל אם בן אדם מרמה במכס הרי יש אלף ואחד אמצעי אכיפה ופקודות לזה.

איתן כבל: אז למה נדרש פה סעיף מפורש?

<דני דרגוצקי: הסעיף המפורש נועד להגן על הצרכן, שלא ימצא את עצמו תלוי במתווך שהצהיר בעבר הצהרות כוזבות והוא צפוי - - -

איתן כבל: אבל את זה אתה מודיע למנהל.

<דני דרגוצקי: אנחנו רוצים להודיע למנהל, בהחלט, אבל אנחנו חושבים שהסעיף הזה נותן - - -

איתן כבל: תראה, אני לא נשכב פה עכשיו על הגדר, אני רק מנסה להבין את ה... רון, בבקשה.

<רון מלכה: הלוגיקה שלהם אומרת שמי שמגיש את מסמכי היבוא זה בכלל לא היועץ בתיווך אישי, אלא בעצם היבואן.

<רון מלכה: נגיד אני ייבאתי עבורך אוטו, ייעצתי לך – מי שמגיש את מסמכי הבקשה זה אתה.

<רון מלכה: הוא אומר לי: תקשיב, אני רוצה להטיל עליך חובות – למרות שאיתן הגיש את הבקשה, אני רוצה שגם רון יהיה אחראי.

<רון מלכה: ככה הוא רוצה לקשור את הכול.

<רון מלכה: לכן אמרתי חובות, חובות, חובות ואין שום זכויות.

<רון מלכה: ואז למה לא יהיה יבוא אישי?

<רון מלכה: כי בשביל 10,000 או 15,000 שקל אף אחד לא יתחיל לרוץ שלושה ימים במכס, בנמל וכולי - - -

איתן כבל: אני רוצה שנחשוב על זה.

עיסאווי פריג': רון צודק.

<דני דרגוצקי: אני יכול להציע נוסח שונה - - -

<איתי עצמון: זה לא עניין של נוסח.

<רונן לוי: למה בכלל צריך נוסח?

<דני דרגוצקי: נוסח יותר קל, שיבהיר שאנחנו רוצים בסך הכול לדאוג לאזרח שרוצה לייבא רכב.

איתן כבל: חברים, אני רוצה להזכיר לכם שאנחנו כולנו פה – חוץ מאלה ש - - -

<דני דרגוצקי: אדוני, אנחנו מוכנים אפילו להתפשר פה ולהגיד שהוא מסר מידע כוזב לא למכס ולא לרשויות, אלא למייבא הרכב עצמו.

איתן כבל: דני, אתה כנראה לא הבנת מה אני אמרתי.

איתן כבל: אני לא מתווכח איתך על הנוסח, אני מתווכח איתך על העיקרון.

<חוה ראובני: אני אנסה להסביר יותר את הלוגיקה שעמדה מאחורי זה, וגם היה הרבה שיג ושיח בינינו לבין רשות המסים על הסעיף הזה.

<חוה ראובני: סעיף 13 הוא סעיף שנותן למנהל סמכות לבטל את כל הרישיונות לפי החוק הזה, משלל עילות.

<חוה ראובני: בעצם זאת עילה נוספת, ייחודית למתווך יבוא רכב, שלא נמצאת בסעיף 13, כי לא מדובר על הפרה של הוראות חוק זה, שכלולות בסעיף 13, אלא מדובר ב - - -

איתן כבל: חוה, אני רוצה שנחשוב על זה.

איתן כבל: איתי, אני רוצה שגם אתה תחשוב על זה.

איתן כבל: בואו נתקדם ל-58.

איתן כבל: דני, אנחנו נחזור לזה.

<רונן לוי: רגע, ליבואן ישיר הוא לקח רישיונות כשהיו דיווחים כוזבים?

<יורם בונן: אין לנו התנגדות להרחיב את זה על כל סוגי היבואנים.

<זאב פרידמן: אדוני היושב-ראש, זה מצחיק שאנחנו מגינים פה על מישהו שמגיש מסמך כוזב.

<זאב פרידמן: הרי בשורה התחתונה על מי מגינים?

<זאב פרידמן: על מי שמסר מסמך כוזב?

<זאב פרידמן: על מה ההגנה פה?

<רונן לוי: מה זה קשור?

<זאב פרידמן: אין לי בעיה שיחול על כולם.

<יורם בונן: גם לנו לא.

<רונן לוי: מי מחליט?

<רונן לוי: מה זה פה, משפט שדה?

<רונן לוי: זה מה שעושים, משפט שדה - - -

איתן כבל: 58.

איתן כבל: תסבירי.

עיסאווי פריג': אני רוצה סיפור דרך.

עיסאווי פריג': כשאומרים "מתווך ביבוא רכב" ו"מייבא הרכב" – תעשי לי את זה סיפור פשוט.

<חוה ראובני: מייבא הרכב זה אדם שרוצה להביא לארץ רכב ביבוא אישי.

<חוה ראובני: נניח שאני רוצה לקנות אוטו אישי – אז אני ה"מייבאת".

<חוה ראובני: המתווך, שעכשיו הפכנו אותו לאיש מקצוע, זה מי שאליו אני הולכת, אם אני רוצה, כדי לקבל ממנו את הסיוע לבצע את התהליך, כלומר, שימצא לי, יביא לי וכולי.

עיסאווי פריג': המתווך ביבוא רכב יוכל בשנה לתווך ל-50 או 100 כלי רכב?

<חוה ראובני: אין הגבלה.

עיסאווי פריג': אז מה ההבדל בינו לבין יבואן זעיר, שמוגבל ל-20?

<חוה ראובני: יבואן זעיר מייבא בעצמו - - -

עיסאווי פריג': זה יבואן וזה מתווך, אבל במהות זה אותו דבר.

<חוה ראובני: לא, יבואן זעיר הוא עסק שעיסוקו ביבוא רכב; הוא עצמו מביא כמות קטנה והוא המייבא והמשווק בארץ, ויש עליו סדרה של חובות כיבואן.

<חוה ראובני: לעומת זאת, המתווך, שהיום הוא מאכער ומחר הוא איש מקצוע, הוא מישהו שאני כמייבאת נעזרת בו כדי לאתר את הרכב ולטפל בכל התהליך המאוד מורכב של להביא אותו לארץ ולוודא שהוא מגיע לארץ כרכב שאפשר לרשום אותו בארץ.

<חוה ראובני: כאן אני מטילה עליו דרישות רבות של חובת גילוי למייבא לגבי מה בדיוק המייבא רוצה, מה בדיוק הוא צפוי לקבל וכמה זה יעלה לו.

עיסאווי פריג': ואם את רוצה לייבא באופן אישי את הרכב את לא צריכה מתווך ולא צריכה - - -

<איתי עצמון: אין חובה לשכור את שירותיו של מתווך.

איתן כבל: רונן, בבקשה.

<רונן לוי: גם בכנסת הקודמת חשבנו שאפשר לוותר על ההתקשרות עם המוסך, ואנחנו עדיין לא מבינים למה צריך להתקשר עם מוסך כדי לייבא את הרכב.

<חוה ראובני: לא כתוב כאן התקשרות עם מוסך, אלא לפרט לו שיש - - -

איתן כבל: הוא מודיע לו שיש בארץ מוסך שיכול לתת שירות לדגם הזה.

<רונן לוי: ולא צריך יותר חתימות וכולי, כמו היום?

<חוה ראובני: לא, זה רק פירוט, זה רק מידע.

<חוה ראובני: יש את הדגם של הרכב כפי שהוא מוכר ומאושר, ויכול להיות שהיבואן רוצה שיהיו בו תוספות ייחודיות שהן לא חלק מהדגם.

<איתי עצמון: מי רוצה את התוספות?

<חוה ראובני: המייבא.

<חוה ראובני: למשל אבזור יוקרתי יותר וכולי.

<איתי עצמון: כלומר, ככל שישנן תוספות.

<אבנר פלור: כן.

איתן כבל: מי בעד?

איתן כבל: 58 אושר.

<שמואל השמשוני: רגע, רציתי לשאול משהו.

<שמואל השמשוני: בסעיף 58 כתוב שהמתווך צריך את כל תשלומי המסים החלים על הרכב עד מכירתו.

<שמואל השמשוני: מצד שני, לא מחייבים את המכס לתת לאותו מתווך פרטים על המכס.

<שמואל השמשוני: כלומר, הוא ייתן פה משהו, הוא יעבור על החוק, ואז יאשימו אותו כי יגידו שמה שהוא נתן - - -

איתן כבל: "לאחר שנקט".

<איתי עצמון: זו שאלה שהתעוררה גם בדיונים בכנסת הקודמת, ולכן נוספה הוראה שקובעת שהוא צריך לנקוט את האמצעים הנדרשים בנסיבות העניין לקבלת המידע מהרשויות המוסמכות.

<רון מלכה: אז הוא ילך למכס, המכס יגיד לו לא - - -

<איתי עצמון: אבל אתה נקטת אמצעים.

<רון מלכה: לא, אבל מה שקורה עכשיו זה עילה לתביעה משפטית של לקוחות מול מתווכים.

איתן כבל: רון, אני לא בית משפט.

איתן כבל: השמשוני, אמרנו בצורה מפורשת "אחרי שנקט - - -

<אבנר פלור: נוסיף פה גם תקופת אחריות שהוא אמור לתת לו במסגרת פרטי המידע.

<איתי עצמון: אולי נכתוב "בכל באמצעים הסבירים הנדרשים"?

איתן כבל: בסדר, "בכל האמצעים הסבירים...".

<שמואל השמשוני: אני יכול לתת לכם דוגמה מה קורה בדנמרק.

איתן כבל: אל תיתן לי דוגמאות, תגיד מה אתה מציע.

<שמואל השמשוני: מה שקורה בדנמרק – שהרשות, ברגע שנותנים את הרכב, אומרת בדיוק מה המחיר שלו - - -

איתן כבל: השמשוני, סע לדנמרק.

איתן כבל: הוספנו פה משפט שנותן לזה עוד יותר...

<שמואל השמשוני: שהרשות פשוט תיתן את ה... אלה דברים שהם יכולים לתת, יש להם את זה.

איתן כבל: מי בעד 58, עם התיקונים?

איתן כבל: הצבעה בעד אישור הסעיף – פה אחד סעיף 58 אושר, בכפוף לתיקונים שנאמרו לפרוטוקול.

איתן כבל: אושר.

איתן כבל: הלאה, 59.

קוראת: סעיף 31 זה הסעיף שמסדיר את היבוא האישי, סעיף שקובע את התנאים לביצוע יבוא אישי.

איתן כבל: יש הערות?

איתן כבל: מי בעד?

איתן כבל: הצבעה בעד אישור הסעיף – פה אחד סעיף 59 אושר.

איתן כבל: 59 אושר.

עיסאווי פריג': כל זה לגבי תושב חוץ?

<אבנר פלור: לא, המתווך.

עיסאווי פריג': הוא צריך להביא את הפרטים מחו"ל, כן?

איתן כבל: כן, הוא צריך למסור את המידע הזה.

איתן כבל: אני אומר שאם תחשבו בהמשך שיש עוד פרטים חשובים שלא הזכרנו, אפשר תמיד לפתוח את זה לדיון מחדש ולהוסיף את זה.

איתן כבל: אלה דברים שחשוב שתהיה לגביהם חובת גילוי מקסימלי.

איתן כבל: מי בעד 60?

איתן כבל: הצבעה בעד אישור הסעיף – פה אחד סעיף 60 אושר.

איתן כבל: אושר.

עיסאווי פריג': לגבי תקופת שנת הרכישה של הרכב מחו"ל, האם יש מינימום שנים - - -

<אבנר פלור: עד שנתיים.

קוראת: כאן אנחנו רוצים לוודא שהוא מתווך ונשאר בגדר מתווך ולא איזשהו יבואן זעיר בתחפושת.

עיסאווי פריג': אז יבואן זעיר לא יכול לעסוק בתיווך רכב אישי?

<אבנר פלור: תאורטית הוא יכול.

<אבנר פלור: הוא יכול להוציא רישיון.

<חוה ראובני: אבל הפוך לא יכול להיות – מתווך לא יהפוך להיות יבואן זעיר בלי רישיון.

איתן כבל: מי בעד?

איתן כבל: הצבעה בעד אישור הסעיף – פה אחד סעיף 61 אושר.

איתן כבל: 61 אושר.

איתן כבל: מי בעד?

איתן כבל: הצבעה בעד אישור הסעיף – פה אחד סעיף 62 אושר.

איתן כבל: אושר.

קוראת: סעיף 58 זה ההסכם שבו הוא הזמין את השירותים, וחייבנו אותו להגיד מה הסכום - - -

איתן כבל: מי בעד?

איתן כבל: הצבעה בעד אישור הסעיף – פה אחד סעיף 63 אושר.

איתן כבל: 63 אושר.

איתן כבל: מי בעד?

איתן כבל: הצבעה בעד אישור הסעיף – פה אחד סעיף 64 אושר.

איתן כבל: הסעיף אושר.

<לאה ורון: אני רוצה להפנות את תשומת לב המוזמנים לכך שביום ראשון תהיה ישיבה ארוכה וממושכת עד שעות הערב.

<לאה ורון: אני רוצה להפנות את תשומת לב משרד התחבורה שאנחנו מצפים לכל המאוחר מחר אחר הצהריים לקבל את הנוסח המוצע לוועדה לדיון, על מנת שנוכל להפיץ לכל הגורמים.

<לאה ורון: הנוסח צריך להכיל סעיפים רבים אם הכוונה של הוועדה זה לדון מספר רב של שעות בהצעת החוק.

<רונן לוי: אנחנו נדון על כל הסעיפים?

<רונן לוי: 39? 35?

<רונן לוי: 46? 51? 52?

איתן כבל: אני מתקדם הלאה.

איתן כבל: כשאני אחליט אנחנו נחזור.

<רונן לוי: תודיעו לנו מראש, שנוכל להתכונן.

איתן כבל: ברור, רונן.

איתן כבל: תודה רבה, הישיבה נעולה.